Antara beR-, meN- dan teR-

Imbuhan beR-, meN- dan teR- merupakan awalan yang sering kita gunakan dalam penulisan dan ujaran. Tiga imbuhan tersebut mempunyai fungsi dan maksud masing-masing. Oleh itu, perbandingan antara imbuhan itu dapat memberikan gambaran yang lebih jelas tentangnya.

Imbuhan beR- menghasilkan kata kerja tak transitif dengan kata dasar, seperti yang berikut:

Dalam ayat 1a, bercermin ialah kata kerja refleksif, iaitu berkaitan dengan tindakan yang kena pada diri sendiri. Dalam ayat 1b, berkereta dapat berdiri sendiri tanpa diikuti sebarang kata. Maksudnya ialah mempunyai atau memandu kereta. Dalam ayat 1c, kata berkedudukan diikuti penerang tinggi bagi kata dasar kedudukan. Dalam ayat 1d, bermain ialah kata kerja yang dapat berdiri sendiri, dan boleh diikuti kata keterangan seperti bola. Dalam ayat 1e, kata kerja belajar diikuti frasa keterangan sampai jauh malam. Dalam ayat 1f, kata kerja belajar diikuti klausa keterangan kerana (dia) mahu lulus. Dalam ayat 1g, kata kerja berada yang bermaksud “hadir” mesti diikuti pelengkap seperti di Ipoh. Dalam ayat 1h, kata kerja berpendapat diikuti klausa komplemen bahawa dia betul sebagai pelengkap. Dalam ayat 1i, kata bersusun mempunyai ragam pasif dan bermaksud “sedia disusun”.

Oleh itu, fungsi beR- boleh kita rumuskan seperti yang berikut:

iii. ada kata yang mesti diikuti pelengkap.

vii. ada kata yang mempunyai ragam pasif.

Imbuhan meN- menghasilkan kata kerja aktif tak transitif atau transitif dengan kata dasarnya, seperti yang berikut:

2e.  Dia membaca buku apabila ada masa lapang.

2f.   Dia mengetahui bahawa kesilapan telah berlaku.

Dalam ayat 1a, kata kerja melompat ialah kata kerja tak transitif, iaitu boleh berdiri sendiri tanpa diikuti sebarang kata lain. Dalam ayat 2b, kata kerja membaca ialah kata kerja transitif dengan satu objek, iaitu buku. Dalam ayat 2c, kata kerja transitif memberi mempunyai dua objek, iaitu objek tepat adiknya dan objek sipi hadiah. Dalam ayat 2d, frasa kerja membaca buku diikuti frasa keterangan pada masa lapang. Dalam ayat 2e, frasa kerja membaca buku diikuti klausa apabila (dia) ada masa lapang. Dalam ayat 3f, kata kerja transitif mengetahui diikuti klausa komplemen bahawa kesilapan telah berlaku sebagai objeknya.

Oleh itu, fungsi awalan meN- dapat kita rumuskan seperti yang berikut:

iii. boleh diikuti frasa atau klausa keterangan.

Imbuhan teR- menghasilkan kata kerja tak transitif, kata kerja transitif dan kata kerja pasif dengan kata dasarnya, seperti yang berikut:

3e.  Dia terberi adiknya makanan yang basi.

3h.  Dia teringat bahawa tugasannya belum siap.

Dalam ayat 3a, kata kerja terjatuh ialah kata kerja tak transitif, iaitu dapat hadir tanpa diikuti oleh sebarang kata lain. Dalam ayat 3b, kata terlanggar ialah kata kerja transitif yang harus diikuti objek seperti kereta itu. Dalam ayat 3c, kata kerja terlanggar ialah kata kerja pasif kerana harus diikuti benda yang melakukan pelanggaran seperti kereta itu dan kata sendi nama oleh. Dalam ayat 3d, kata kerja tersusun mempunyai ragam pasif dan bermaksud “sedia disusun”. Dalam ayat 3e, kata kerja terberi diikuti dua objek, iaitu objek tepat adiknya dan objek sipi makanan yang basi. Dalam ayat 3f, kata kerja terjatuh diikuti frasa keterangan di kawasan paya itu. Dalam ayat 3g, kata kerja terjatuh diikuti klausa keterangan kerana lantai licin. Dalam ayat 3h, kata kerja teringat diikuti klausa komplemen bahawa tugasannya belum siap sebagai objeknya.

Oleh itu, fungsi awalan teR- dapat kita rumuskan seperti yang berikut:

iii. ada kata kerja transitifnya yang dapat diikuti satu atau dua objek.

Perbandingan antara awalan beR-, meN- dan teR- dapat kita gambarkan seperti yang berikut:


Bebaskan Minda daripada Kepompong Bahasa

Untuk mendapatkan maklumat terkini, ikuti kami melalui Telegram

Dalam Syarahan Negarawan anjuran Dewan Bahasa dan Pustaka pada tahun 2018, Datuk Seri Anwar Ibrahim yang ketika itu Ahli Parlimen Port Dickson telah menegur kebiasaan ahli-ahli parlimen yang tidak menjaga mutu bahasa dengan menggunakan bahasa pasar ketika berbahas di sidang-sidang Dewan Rakyat.

Ketika sidang media pertama beliau sebagai Perdana Menteri Malaysia ke-10, beliau sekali lagi bertegas akan meneruskan pemartabatan bahasa Melayu sebagai bahasa kebangsaan.

Teguran beliau kelihatannya masih relevan tatkala di tengah-tengah kehangatan kempen pilihan raya yang baru berlalu apabila tular gegantung-gegantung kempen yang memaparkan kesalahan ejaaan serta poster-poster promosi stesen televisyen terkemuka yang membicarakan soal politik negara yang menggunakan ejaan salah “pilihanraya” berbanding dengan ejaan yang betul, iaitu“pilihan raya”.

Mutu penggunaan bahasa Melayu turut dapat dipersoalkan apabila dokumen-dokumen bertulis kerajaan masih ada lagi yang menggunakan ciri-ciri bahasa pasar, iaitu percampuran antara istilah bahasa asing dengan bahasa Melayu dalam satu ayat yang sama.

Apabila diteliti, penulis-penulis dokumen memberikan alasan bahawa istilah-istilah umum dan teknikal yang hendak digunakan dalam teks seperti standard operating procedure, roll out dan sebagainya tidak mempunyai padanan dalam bahasa Melayu. Dakwaan ini semestinya meleset daripada kebenaran.

Umum wajar mengetahui bahawa bahasa Melayu telah mengalami dan akan terus mengalami perkembangan bahasa selari dengan tuntutan semasa. Sebagai contoh, penggunaan istilah topeng muka sebelum Perintah Kawalan Pergerakan yang merujuk apa-apa pelindung yang dikenakan pada muka.

Namun selepas itu, istilah pelitup separuh muka pula digunakan dengan meluas yang merujuk khusus kepada penutup yang dipakai untuk melindungi muka bagi tujuan kesihatan.

Begitu juga perbezaan yang nuansa seperti monolog yang merujuk dialog secara sendirian dengan menggunakan suara dan senandika, iaitu dialog secara sendirian tanpa menggunakan suara.

Perkembangan bahasa Melayu khususnya pertambahan kosa kata dan istilah ini dapat dilihat jelas dari aspek perkamusan bahasa Melayu. Pada tahun 2005, Dewan Bahasa dan Pustaka (DBP) telah menerbitkan Kamus Dewan Edisi Keempat yang memaparkan sekitar 82 900 kata masukan.

Namun begitu, dalam Kamus Dewan Perdana yang telah dilancarkan baru-baru ini mengandungi lebih daripada 120 000 entri dan subentri yang meliputi pelbagai disiplin ilmu.

Menurut DBP, dalam proses penyusunan kamus tersebut yang telah bermula sejak awal tahun 1990 lagi, lebih daripada 45 orang pakar bidang yang berlainan telah terlibat bagi menyemak dan mengesahkan istilah-istilah yang disusun dalam kamus tersebut.

Hal ini menunjukkan bahawa keandalan istilah dalam bahasa Melayu ini tidak boleh dipertikai dan rakyat Malaysia boleh menggunakan istilah-istilah tersebut dalam konteks rasmi atau tidak rasmi tanpa ragu-ragu. Hal ini juga bermaksud, kita boleh menghasilkan satu dokumen yang lengkap dengan sifar bahasa asing atau bahasa pasar.

Sebahagian besar istilah-istilah bahasa Inggeris khususnya sudahpun terakam dalam kosa kata bahasa Melayu. Namun begitu, masih ada segelintir rakyat Malaysia dan penjawat awam khususnya masih terperangkap di bawah “kepompong bahasa“ dan lebih cenderung untuk menggunakan istilah asing dalam teks bahasa Melayu.

Justeru, usaha dan keinginan wajar digerakkan untuk keluar daripada kepompong bahasa itu yang menahan masyarakat untuk menggunakan bahasa Melayu sepenuhnya sama ada dalam wacana lisan mahupun wacana tulisan seharian.

Seperti yang dinukilkan oleh Prof. Emeritus Datuk Dr. Nik Safiah Karim semasa membentangkan kertas kerjanya dalam Simposium Pengantarabangsaan Bahasa Melayu pada 22 Mei 2022 , isu kesetiaan bahasa dan kebanggaan bahasa merupakan cabaran besar dalam pelaksanaan dasar bahasa di Malaysia. Sangkaan bahawa tiada istilah sepadan dalam bahasa asing ke dalam bahasa Melayu perlu disingkirkan dari minda dan hati masyarakat dalam usaha mendaulatkan bahasa kebangsaan.


Belasungkawa: Haji Hamdan Abdul Rahman Pakar Rujuk Tulisan Jawi dan Pakar Penyelidik Bahasa

Shah Alam – Pakar rujuk tulisan Jawi dan pakar penyelidik bahasa, Tuan Haji Hamdan Abdul Rahman telah kembali ke Rahmatullah di Hospital Shah Alam pada pagi ini.

Berita pemergian Allahyarham turut dikongsi oleh mantan Pengerusi Lembaga Pengelola Dewan Bahasa dan Pustaka (DBP), iaitu Yang Berhormat Senator Datuk Seri Dr. Awang Sariyan menerusi laman sosial Facebooknya.

Tuan Haji Hamdan Abdul Rahman pernah dilantik sebagai karyawan tamu di Universiti Kebangsaan Malaysia selain aktif menulis dan menghasilkan karya penyelidikan berkaitan dengan tulisan Jawi dan bahasa.

Beliau merupakan seorang daripada pakar rujuk yang dilantik oleh DBP dalam menghasilkan siri rujukan seperti Pedoman Ejaan Jawi yang Disempurnakan, Daftar Kata Bahasa Melayu Rumi-Sebutan-Jawi dan Pedoman Umum Ejaan Jawi Bahasa Melayu Dewan. Antara karya beliau yang lain termasuklah Panduan Menulis dan Mengeja Jawi, Siri Cinta Jawi: Abu Nawas Mati.

Selain itu, beliau juga sering diundang sebagai pakar rujuk, pembimbing siri bengkel tulisan Jawi dan pembentang kertas kerja dalam pelbagai seminar oleh agensi seperti DBP, Perpustakaan Negara Malaysia, Radio IKIM dan lain-lain.

Sumbangan dan khidmat bakti beliau khususnya dalam bidang tulisan Jawi dan penyelidikan bahasa di negara kita amatlah besar. Semoga Allah SWT memberikan ganjaran pahala dan nikmat syurga atas segala komitmen, jasa dan sumbangan Allayarham Tuan Haji Hamdan Abdul Rahman semasa hayatnya.


Cabaran Uji Minda melalui Pertandingan Pantas Jawi

Untuk mendapatkan maklumat terkini, ikuti kami melalui Telegram

Bintulu – Dewan Bahasa dan Pustaka (DBP) Cawangan Sarawak dengan kerjasama Lembaga Kemajuan Bintulu (BDA) telah menganjurkan Pertandingan Pantas Jawi Sekolah Rendah di Perpustakaan Awam, BDA pada 16 Jun 2023. Pertandingan ini diadakan bersempena dengan Sambutan Ulang Tahun BDA yang ke-45, DBP ke-67 dan 60 Tahun Sarawak Merdeka.

Sebanyak 20 orang murid sekolah rendah dari Tahun 4 hingga Tahun 6 dari daerah Bintulu, Tatau/Sebauh dan Belaga telah mengambil bahagian dalam pertandingan tersebut.

Pertandingan Pantas Jawi ini juga untuk menguji tahap penguasaan para peserta terhadap ejaan Jawi. Perkara ini jelas ditunjukkan apabila mereka dikehendaki mengeja perkataan berdasarkan huruf Jawi dalam masa 30 saat sahaja.

Selain menyemarakkan minat dan menggalakkan penggunaan tulisan Jawi dalam kalangan pelajar sekolah, pertandingan ini juga bertujuan untuk memupuk jati diri dan mengekalkan tradisi bangsa kepada anak muda khususnya di Bahagian Bintulu.

Tambahan pula, perkataan yang diberikan kepada para peserta merangkumi kata asal bahasa Melayu dan kata serapan daripada bahasa asing. Pertandingan ini diadili oleh dua orang panel hakim, iaitu Puan Askhairunisa Alwi dan Encik Mohamad Faizal Jamil.

Pertandingan Pantas Jawi merupakan satu kegiatan daripada 31 kegiatan yang dilaksanakan dalam Karnival Intelek 2023 Peringkat Sarawak yang dilaksanakan bermula dari 12 Jun hingga 17 Jun 2023 yang berfungsi untuk menyebarkan peranan DBP dalam memellihara tulisan Jawi sebagai citra kebangsaan.

Johan Pertandingan Pantas Jawi dimenangi oleh murid Sekolah Kebangsaan (SK) Abun Matu, Belaga, manakala naib johan pula dari SK Bintulu. Murid SK Kampung Baru pula mendapat tempat ketiga, manakala penerima hadiah sagu hati masing-masing merupakan murid dari SK Bintulu dan SK Orang Kaya Mohammad.

Pemenang pertandingan ini membawa pulang hadiah wang tunai, buku terbitan DBP, plak sumbangan BDA dan watikah pengiktirafan yang disampaikan oleh Pengurus Besar BDA, iaitu YBhg. Datu Muhamad Yakub Kari.


Tahniah, MRSM Gemencheh!

NEGERI SEMBILAN – MRSM Gemencheh muncul sebagai juara apabila memenangi pertandingan Forum Remaja Menengah Atas dan Kuiz Bahasa dan Sastera Menengah Atas menerusi Program Bicara Bahasa MRSM Zon Selatan 2021. Di samping itu, MRSM Gemencheh turut memenangi dua kategori bagi pertandingan Forum Remaja Menengah Atas, iaitu menerusi Kategori Panel Forum Terbaik, oleh Nur Imaniyyah binti Ahmad Fahim dan Kategori Pengerusi Forum Terbaik oleh Taufiq Lu bin Asmadi.

Beberapa pertandingan lain turut diadakan seperti Deklamasi Sajak Terbuka, Melagukan Syair Terbuka (Menengah Rendah), Pidato Sekolah Menengah Rendah dan  Atas, Story Telling (Lower and  Upper Secondary), Public Speaking (Lower and  Upper Secondary) dan Poetry Slam (Lower and Upper Secondary). Tahniah diucapkan kepada para pemenang progam Bicara Bahasa MRSM Zon Selatan 2021.

Selama empat hari Program Bicara Bahasa MRSM Zon Selatan 2021 berlangsung, iaitu pada 9 Julai hingga 12 Julai 2021 dan disertai oleh beberapa buah sekolah MRSM. Program Bicara Bahasa MRSM Zon Selatan 2021 MRSM ini dilaksanakan oleh Bahagian Pendidikan Menengah MARA dengan kerjasama Bahagian Pengembangan Kesusasteraan Kanak-kanak dan Remaja, Dewan Bahasa dan Pustaka (DBP).

Penganjuran Pertandingan Bicara Bahasa ini merupakan antara aktiviti kebahasaan yang dilaksanakan oleh DBP dalam usaha menanam sikap megah dalam kalangan generasi muda terhadap bahasa Melayu. Program seperti ini diharapkan dapat membantu DBP dalam usaha memartabatkan bahasa Melayu sebagai bahasa kebangsaan khususnya dalam kalangan generasi muda, selain melahirkan generasi muda yang berpengetahuan tinggi dan berketerampilan dalam bidang kebahasaan dan kesusasteraan.

(Ahmad Iskandar bin Muhammad Andy Fairoz)


Bahasa, Seni dan Budaya Teras Program KPM

Nibong Tebal – Kementerian Pendidikan Malaysia (KPM) akan terus mendukung acara yang melibatkan seni, bahasa dan budaya dalam menyantuni masyarakat.

Menteri Pendidikan, Yang Berhormat (YB) Fadhlina Sidek dalam Semadah Bicara pada Malam Bahasa Jiwa Bangsa bersempena dengan Festival Bahasa dan Sastera (FBS) Peringkat Negeri Pulau Pinang pada 17 Jun 2023 di Dewan Serbaguna Sungai Jawi, Nibong Tebal mengatakan,

Program ini merupakan wahana bagi masyarakat bersama-sama menzahirkan sokongan dan iltizam dalam usaha mengangkat martabat bahasa, sastera, seni, dan budaya di dalam negara secara keseluruhannya.

Majlis juga diserikan lagi dengan persembahan deklamasi puisi oleh Yang di-Pertua Negeri Pulau Pinang, Tuan Yang Terutama Tun Dato’ Seri Utama Ahmad Fuzi Haji Abdul Razak, YB Fadhlina Sidek dan Sasterawan Negara Datuk Seri A. Samad Said.

Selain itu, sebanyak 11 kegiatan telah diadakan untuk menyemarakkan FBS Peringkat Negeri Pulau Pinang seperti pertandingan mewarna, program Seronoknya Membaca, program Didik Dakwah: Sirah Anbiya, pertandingan deklamasi puisi, Pertandingan Lagu Boria, program Ekspresi Muzik Jalanan, dan Eksplorasi Bahasa. Di samping itu, pameran, kaunter perkhidmatan dan jualan buku turut diadakan.

FBS Peringkat Negeri Pulau Pinang yang dianjurkan oleh DBP dengan kerjasama Jabatan Pendidikan Negeri Pulau Pinang dihadiri oleh hampir 1000 pengunjung adalah bertujuan untuk menyemarakkan kegiatan kesusasteraan dan kebudayaan di samping menarik minat anak muda untuk hadir dan menyokong program kebahasaan.


TikTok Senjata Bahasa yang Berkesan

Untuk mendapatkan maklumat terkini, ikuti kami melalui Telegram

Memang tidak dapat disangkal bahawa bahasa menunjukkan identiti sesuatu bangsa, malah bahasa juga mampu menunjukkan kekayaan budaya sesuatu masyarakat. Walakin begitu, masyarakat kini terutamanya golongan remaja masih ramai yang tidak menguasai bahasa Melayu.

Lebih menyedihkan lagi apabila mereka menganggap bahasa Inggeris sebagai bahasa yang lebih penting dan maju daripada bahasa Melayu. Natijahnya, bahasa sendiri tidak dikuasai. Oleh itu, perkara ini tidak boleh dibiarkan begitu sahaja. Sebagai rakyat yang cinta akan tanah air, seseorang itu perlu mengorak langkah ampuh untuk menjamin penguasaan bahasa Melayu dalam kalangan remaja. Sebagai satu pendekatan yang berkesan, media sosial boleh digunakan untuk mengajar dan belajar bahasa.

Media sosial juga dapat menjelmakan masyarakat biasa menjadi pempengaruh yang terkenal. Setiap orang yang mempunyai akaun TikTok bebas mengeluarkan sebarang kenyataan atau menyatakan pendapat. Tidak keterlaluan jika dikatakan bahawa setiap individu yang mempunyai akaun TikTok merupakan “wartawan tidak bergaji“ kerana saban hari masyarakat sering disajikan dengan video yang dimuat naik berkaitan dengan isu-isu yang hangat atau tular pada satu-satu masa. Hal ini secara tidak langsung membuka ruang kepada para warganet untuk mengetahui isu yang berlaku di dalam mahupun di luar negara dengan hanya menggunakan TikTok.

Jika ditinjau dari sudut yang berbeza, tokoh-tokoh politik juga sudah tidak lagi menggunakan pendekatan yang lama untuk berkempen ketika pilihan raya. Ahli politik juga menggunakan medium TikTok sebagai wahana yang penting dalam kempen-kempen politik mereka.

Oleh yang demikian, sudah jitu lagi tepat bahawa TikTok merupakan medium yang boleh dijadikan wahana untuk semua bidang terutamanya bidang pendidikan. Persoalan yang terus menerawang dan menerjah di dalam kotak fikiran sekarang ialah adakah TikTok mampu menjadi platform untuk meningkatkan penggunaan bahasa Melayu dengan lebih efektif?

TikTok sudah menjadi senjata utama masyarakat dalam mengeluarkan pendapat mereka. Terdapat juga segelintir ahli masyarakat yang menggunakan platform tersebut untuk menonjolkan bakat mereka. Jika dilihat dengan teliti, kini banyak guru yang menggunakan platform tersebut untuk aktiviti pengajaran dengan memuat naik video pendek supaya masyarakat terutamanya golongan pelajar mendapat ilmu melalui media sosial ini.

Namun demikian, ada juga segelintir guru yang memuat naik video di TikTok hanya untuk menjadi popular dalam kalangan warganet. Hal ini sebenarnya merupakan satu aktiviti yang tidak sihat kerana pengajaran itu seharusnya jujur dan ikhlas dari hati dan bukannya untuk menuju kemasyhuran semata-mata.

Platform ini juga sebenarnya merupakan senjata khas untuk para pencinta bahasa. Bak kata pepatah, “Mata pena lebih tajam dari mata pedang“. Namun begitu, pepatah yang lebih sesuai kini ialah “Kanta kamera lebih tajam dari mata pedang“. Hal ini demikian kerana seseorang itu boleh terselamat daripada pedang yang hanya boleh mencederakan diri tetapi apabila seseorang itu tular dalam sesuatu video yang negatif, maka seseorang itu terpaksa menanggung malu sepanjang hidupnya.

Pendek kata, media sosial lebih berpengaruh dan mampu melakukan sebarang perubahan dalam kehidupan seseorang. Oleh yang demikian, pengajaran bahasa Melayu juga boleh dilaksanakan melalui media sosial terutamanya menerusi TikTok.

TikTok juga mampu menarik minat remaja dan golongan lain untuk mencintai bahasa. Perkara tersebut boleh berlaku jika guru, pencinta bahasa, pengkaji bahasa atau Munsyi Dewan memainkan peranan mereka untuk memajukan dan memartabatkan bahasa.

Jika banyak orang memuat naik video berkaitan dengan bahasa Melayu, masyarakat akan mula belajar sesuatu melalui video tersebut. Hal ini kerana masyarakat tidak ada masa untuk menelaah buku-buku bahasa disebabkan kesibukan dalam mengejar sesuatu untuk kelangsungan hidup mereka.

Masyarakat kini banyak meluangkan masa dengan media sosial. Oleh hal yang demikian, sebagai pencinta bahasa, seseorang itu perlu merebut peluang keemasan ini untuk menjaga dan memartabatkan bahasa kebangsaan negara ini. Melaluinya juga generasi akan datang  pastinya tidak akan melupakan bahasa Melayu yang menjadi lambang kebanggaan rakyat Malaysia sejak turun-temurun.

Sudah terang lagi bersuluh bahawa penguasaan bahasa Melayu dalam kalangan remaja kini semakin tidak menyerlah. Tidak keterlaluan jika dikatakan bahawa masalah ini merupakan satu isu yang bukan sahaja meresahkan ibu bapa malah turut mencemaskan para pemimpin negara.

Oleh yang demikian, TikTok boleh dijadikan sebagai platform baharu yang sesuai untuk mengajar dan belajar bahasa Melayu mengikut peredaran zaman. Perlu diingat bahawa jika takut untuk berubah mengikut peredaran zaman, seseorang itu perlu bersedia untuk ditelan zaman. Perubahan adalah perkara yang satu-satunya kekal.


Penyebaran Ilmu melalui Bahasa Melayu sebagai Bahasa Ilmu

Bintulu – Dewan Bahasa dan Pustaka (DBP) Cawangan Sarawak dan Bahagian Buku Umum, DBP Kuala Lumpur dengan kerjasama Universiti Putra Malaysia, Kampus Bintulu (UPMKB) telah mengadakan Bengkel Perolehan Manuskrip pada 15 Jun hingga 16 Jun 2023 di UPMKB.

Dr. Zamri Rosli, Dekan Fakulti Sains Pertanian dan Perhutanan yang mewakili Prof. Dr. Shahrul Razid Sarbini, iaitu Pengarah Kampus UPMKB telah menyampaikan ucapan perasmian bengkel tersebut, manakala ucapan penghargaan disampaikan oleh Encik Abang Haliman Haji Abang Julai, iaitu Pengarah DBP Cawangan Sarawak. Para peserta bengkel pula terdiri daripada pensyarah UPMKB daripada pelbagai bidang.

Lazimnya, para pensyarah menulis manuskrip untuk penerbitan saintifik dan menjadi rujukan dalam kalangan ilmuwan bidang tertentu. Penulisan yang dihasilkan itu tidak sampai kepada khalayak umum kerana agak teknikal dan sukar bagi pembaca yang bukan dalam bidang tersebut. Sehubungan dengan itu, penganjuran Bengkel Perolehan Manuskrip Buku Umum ini adalah sebagai satu daripada cara untuk menggiatkan usaha menerbitkan buku-buku umum dan ilmiah dalam pelbagai bidang.

Bengkel ini memfokuskan bimbingan dalam penulisan buku umum bagi menggalakkan penulisan akademik dalam bahasa kebangsaan dan mempromosikan peranan, fungsi dan kepentingan bahasa, sastera dan penerbitan sebagai satu daripada elemen teras pembinaan tamadun dan negara bangsa Malaysia.

Bengkel ini dibimbing oleh Puan Norhanifah Mohamed dan Puan Zalimah Yahya dari Bahagian Buku Umum, manakala Puan Hajijah Mainol dan Puan Lily Joo pula dari DBP Cawangan Sarawak.

Hasil bengkel yang berlangsung selama dua hari tersebut, sebanyak sembilan Kertas Cadangan Judul (KCJ) yang merangkumi bidang sains pertanian, kimia, fizik, perhutanan dan sains sosial telah dibentangkan oleh para peserta.


Kata Nama Majmuk

Untuk mendapatkan maklumat terkini, ikuti kami melalui Telegram

Kata majmuk ialah dua atau lebih kata yang mendukung makna khusus dan berfungsi sebagai satu unit dari segi tatabahasa. Kata ini meliputi kata nama majmuk, kata kerja majmuk dan kata adjektif majmuk.

Kata nama majmuk mungkin dianggotai oleh akar kata, kata tunggal kata terbitan atau kata ganda. Sila lihat contoh yang berikut:

Kata tani, guam dan tangis merupakan akar kata (morfem terikat) yang tidak dapat wujud secara bebas dalam ayat tanpa ditambah imbuhan atau dijadikan sebagai kata majmuk.

roda tenaga, kertas kerja, jenama produk, markah purata, masalah asbut

Kata tunggal termasuk akronim, iaitu kata yang terbina daripada gabungan sejumlah kata atau bahagiannya, ada vokal pembunyi dan disebut sebagai satu kata. Contoh kata nama majmuk dengan akronim ialah jenama (jenis + nama) barangan, markah purata (pukul + rata) dan masalah asbut (asap + kabut)

suruhanjaya, jawatankuasa, pesuruhjaya, penemu duga, pertumbuhan ekonomi

mata pelajaran, hukum alamiah, graf terarah, medan sinaran, daya tarikan, kuasa hidroelektrik

Penolong Penerbit, barisan pertahanan, ketua kumpulan, ketua pustakawan

kedaulatan undang-undang, rang undang-undang, kitaran hidup rama-rama, hidangan kuih-muih, hasil kayu-kayan

Kata nama majmuk boleh terbina daripada gabungan dua atau lebih kata nama. Sila lihat contoh yang berikut:

air mata, hasil kajian, pengaruh media, industri hiliran, tandatangan

Timbalan Ketua Menteri, kesan hakisan sungai, rombakan Jemaah Menteri

Hubungan dan maksud kata yang membina kata majmuk mungkin bersifat inti- penerang atau mempunyai maksud yang tersendiri. Sila lihat contoh yang berikut:

i Hubungan inti + penerang, a + b = a(b)

Kata majmuk jenis ini menampilkan hubungan inti + penerang. Kata inti ialah kata yang dapat berfungsi seperti seluruh kata majmuk dalam ayat. Dalam hal ini, susunan kata dalam kata majmuk mungkin mengikut hukum D-M (unsur yangDiterangkan mendahului unsur yang menerangkannya), atau sebaliknya. Sila lihat contoh yang berikut:

air hujan, tayangan perdana, sijil kelulusan, Menteri Muda, tandatangan

Naib pengerusi, Timbalan presiden, Perdana Menteri, ibu pejabat

ii. mempunyai maksud yang tersendiri, a+ b = c

Ada kata nama majmuk yang dianggotai oleh kata adjektif, tetapi tidak bersifat frasa. Contohnya ialah kata majmuk rumah sakit, kereta kebal dan guru besar. Hal ini dikatakan demikian kerana kata majmuk tersebut mempunyai maksud khusus dan tidak boleh diselangi oleh kata hubung relatif yang. Jika diselitkan dengan kata yang, frasa yang terhasil tidak lagi bermakna atau maknanya berubah.  Bagi rumah sakit yang bermakna hospital, kita tidak boleh menyamakannya dengan *rumah yang sakit. Kereta kebal (tank) berbeza daripada kereta yang kebal (kereta yang buatannya kuat), dan guru besar tidak boleh disamakan dengan guru yang besar (guru yang besar saiznya). Hal ini berbeza daripada frasa kereta baharu yang sama erti dengan frasa kereta yang baharu.

Ada kata nama majmuk yang dianggotai oleh kata kerja, sama ada satu kata atau seluruhnya. Contohnya ialah terima kasih, temu ramah, reka bentuk, daya serap, ulang kaji dan cari gali. Hal ini dikatakan demikian kerana kata tersebut digunakan seperti kata nama dalam ayat. Sila lihat contoh ayat yang berikut:

2b.  Mereka melakukan cari gali di kawasan itu.

Dalam ayat 1a, kata nama majmuk terima kasih menjadi kata nama objek bagi kata kerja transitif mengucapkan. Dalam ayat 1b, kata nama majmuk temu duga menjadi subjek ayat dengan pola Frasa Nama + Frasa Kerja. Dalam ayat 2a dan 2b pula, kata nama majmuk ulang kaji dan cari gali yang terbina daripada kata kerja seluruhnya berfungsi sebagai kata nama objek yang mengikuti kata kerja transitif melakukan.

Ada kata nama majmuk yang berpangkalkan kata adjektif. Hal ini berlaku demikian kerana sesetengah kata adjektif dapat berfungsi seperti kata nama, Contohnya ialah kuning telur, dalam ketara, putih mutiara dan biru laut. Sila lihat contoh ayat yang berikut:

Dalam ayat 3a, kata nama majmuk kuning telur menjadi objek kepada kata kerja transitif makan. Dalam ayat 3b, kata nama majmuk dalam ketara menjadi inti frasa nama subjek ayat. Dalam ayat 3c, kata nama majmuk biru laut menjadi subjek ayat.

Kata nama majmuk meliputi rangkai kata bebas, istilah khusus dan kata majmuk kiasan (simpulan bahasa). Contoh kata majmuk jenis rangkai kata bebas ialah atur cara, balai raya, majlis perbandaran dan Timbalan Naib Canselor. Contoh kata majmuk jenis istilah khusus ialah kesatuan sekerja, telefon dail terus, cakera padat (compact disc) dan aplikasi mudah alih (Mobile App). Contoh kata majmuk kiasan ialah tangkai jering, lipas kudung, muka tembok dan bulan madu.


Subjek Ayat

Untuk mendapatkan maklumat terkini, ikuti kami melalui Telegram

Apakah subjek dan predikat ayat yang di bawah ini?

Manusia seharusnya mengambil makanan dalam kuantiti yang sedikit. Adakah subjeknya manusia atau manusia seharusnya? Jika subjeknya manusia seharusnya, apakah alasannya?

Daripada:
Sahimah binti Ahmad,
Skudai, Johor.


Harapan Pemerkasaan DBP ke Arah Malaysia MADANI

Konsep Malaysia MADANI digagaskan oleh YAB Dato’ Seri Anwar Ibrahim apabila beliau menerajui kerajaan ini. Konsep ini bukanlah bersifat terpencil, sebaliknya sesuai menjadi acuan bagi semua pihak, termasuklah Dewan Bahasa dan Pustaka (DBP). Seiring dengan itu, bersempena dengan ulang tahun penubuhan DBP yang ke-67 pada tahun ini, DBP seharusnya mampu menjadi acuan berdasarkan kerangka Malaysia MADANI dari aspek pemerkasaan DBP itu sendiri.

Perkara paling penting yang perlu menjadi keutamaan DBP ialah rombakan struktur pentadbiran dan peranannya. Langkah ini membolehkan DBP lebih telus dan bebas daripada pengaruh politik. Pelantikan jawatan perlu dilakukan secara telus bagi menjamin individu yang dilantik berkelayakan dan dihormati oleh semua pihak. Campur tangan politik akan menyebabkan kemerosotan sistem pentadbiran, seterusnya menyebabkan peranan DBP yang sebenar tidak dapat direalisasikan.

Hal ini selari dengan strategi utama MADANI yang keempat, iaitu mewujudkan pentadbiran beramanah menerusi islah dan pembaharuan bagi mewujudkan sistem yang adil dan saksama dengan menyuburkan prinsip musyawarah dan demokrasi bersandarkan sistem pengurusan yang baik, adil dan saksama.

Seterusnya, masyarakat umum mengetahui bahawa proses penerbitan karya memerlukan kos yang agak tinggi. Jika DBP memberikan bantuan dari segi kewangan, kemudahan penerbitan dan sokongan penerbitan produk akhir (modul, panduan, buku dan sebagainya), pastilah bahan sumber yang bermutu dapat diperbanyak. Hasil kajian pascasiswazah dan ahli akademik ini pula dapat diedarkan ke institusi yang terlibat, seterusnya memberikan manfaat kepada pemerkasaan pendidikan khususnya.

Oleh itu, pemerkasaan proses penerbitan buku/bahan sumber perlu dirancang dan penerbitan yang segera perlu dilakukan. Satu perkara yang amat penting yang memerlukan tindakan segera oleh pihak DBP ialah peluasan fungsi Jabatan Pengembangan Bahasa dan Sastera. Hal ini dapat membuka ruang dan peluang kepada siswa, pendidik, ahli akademik, dan masyarakat untuk menghasilkan karya bahasa dan sastera yang bermutu dengan bantuan pakar.

Peranan DBP amat penting dari aspek meningkatkan pengupayaan modal insan dengan memberikan pendedahan dari aspek teknik penulisan dan pengembangan idea. Hal ini menepati satu daripada teras Malaysia MADANI, iaitu daya cipta. Daya cipta mencakupi pembaharuan dan pengupayaan modal insan bagi menjelmakan daya cipta manusia.

Di samping itu, DBP juga perlu mengembalikan peranan dan pelibatan yang lebih aktif dalam Majlis Bahasa Brunei Darussalam-Indonesia-Malaysia (MABBIM), Majlis Sastera Asia Tenggara (MASTERA), dan Majlis Antarabangsa Bahasa Melayu (MABM) dengan melibatkan siswa, guru dan pensyarah. Dengan memanfaatkan prasarana dan mekanisme sedia ada secara aktif, bahasa Melayu dapat diperkenalkan dengan lebih agresif. Dengan cara ini, matlamat untuk menjadikan bahasa Melayu sebagai bahasa global akan tercapai.

Selain itu, DBP tidak boleh bergerak secara bersendirian, sebaliknya perlu mencari rakan sinergi, terutamanya dari luar negara. Dalam hal ini, DBP seharusnya bersinergi dengan badan korporat yang beroperasi di luar negara bagi mendapatkan sokongan dari segi kewangan, motivasi dan aktiviti untuk menarik minat pelajar asing mempelajari bahasa Melayu.

Kerjasama strategik ini perlu ditingkatkan supaya usaha memperkenalkan bahasa Melayu di mata dunia dapat dijadikan sebagai kenyataan. Pelibatan aktif ini bukan sahaja melibatkan kakitangan DBP, tetapi diperluas kepada golongan siswa, pendidik, dan ahli akademik yang berminat. Strategi ini amat menepati nilai teras kesejahteraan Malaysia MADANI melalui budaya ilmu dan pelbagai pandangan.

Yang berikutnya, DBP boleh berperanan sebagai hab (pusat) sosial. Tindakan ini dapat memperluas fungsi DBP sebagai hab sosial bagi pihak yang ingin mencari komuniti melalui program yang melibatkan sekolah, institut pengajian tinggi dan masyarakat setempat. Pusat rujukan transformasi komuniti ini perlu diwujudkan, khususnya bagi tujuan pembangunan, pendidikan, dan penyelidikan demi memartabatkan bahasa Melayu dan sastera Melayu.

Pihak tersebut boleh berkumpul untuk belajar, berkongsi maklumat, bertukar pandangan dan meluaskan jaringan pergaulan menerusi hab ini. Secara tidak langsung, hab sosial ini dapat menjadi pusat rujukan perkembangan bahasa, serta memperkasakan keterampilan bahasa dan modal insan melalui pelbagai pandangan.

Dalam usaha mengangkat bahasa Melayu sebagai bahasa ilmu ini, pihak tertentu perlu memberikan peruntukan yang besar untuk menjayakannya. DBP perlu membuka peluang penyelidikan kepada siswa, guru, dan pensyarah dengan menyediakan geran penyelidikan. Penyelidikan boleh dilakukan bersama-sama pegawai DBP mengikut kehendak dan keperluan semasa. Penyelidikan ini tidak tertakluk di dalam negara sahaja, malah turut merentasi serata dunia.

Bagi memastikan penggunaan bahasa yang tepat pada peringkat persekolahan pula, DBP perlu merancang dan mengurus keperluan latihan/kursus untuk guru/bakal guru bahasa Melayu dengan kerjasama Kementerian Pendidikan Malaysia atau Kementerian Pengajian Tinggi. Melalui latihan ini, kemahiran bahasa daripada pakar bahasa dapat disalurkan secara terus dan telus kepada pendidik. Maklumat yang telus dan tepat ini dapat membantu memajukan pendidikan bahasa khususnya, serta bakat kesusasteraan dan bakat berbahasa amnya.

Peranan DBP untuk mengangkat martabat bahasa dan bangsa ke peringkat antarabangsa juga perlu diperkasakan. Hal ini meliputi usaha memperkenalkan serta menjadikan bahasa Melayu sebagai satu daripada mata pelajaran wajib yang perlu dipelajari pada peringkat universiti di dalam negara khususnya, dan peluasan penawaran kursus Bahasa Melayu di universiti luar negara amnya.

Mata pelajaran Bahasa Melayu ini hendaklah diajar merentasi opsyen fakulti. Kurikulum khusus perlu dirangka bermula daripada asas bahasa. Seterusnya, pihak DBP dengan kerjasama pelbagai pihak perlu bekerja keras untuk menembusi pasaran universiti luar negara supaya mata pelajaran Bahasa Melayu dapat ditawarkan dan diajar pada peringkat pendidikan global.

Walaupun DBP melakukan pelbagai transformasi ke arah Malaysia MADANI, semua usaha ini tidak akan diketahui oleh masyarakat tanpa hebahan maklumat yang pantas melalui media. Media massa memainkan peranan yang penting dalam penyebaran maklumat yang cepat dan pantas.

Peranan DBP ini perlu diuar-uar kepada masyarakat dari semasa ke semasa melalui media kerana masih ramai yang belum mengetahui fungsi dan peranan sebenar DBP. Segala program, aktiviti, bentuk sokongan dan maklumat perlu disalurkan secara pantas dan telus kerana masyarakat masih kabur dengan maklumat mengenai bentuk sokongan yang boleh diberikan oleh DBP kepada pelbagai pihak.

Kesimpulannya, usaha giat ini perlu dilakukan demi memperkenalkan bahasa Melayu di mata dunia. Dengan cara ini, bahasa Melayu dapat dipromosikan pada peringkat global. Hal ini sangat bertepatan dengan teras Malaysia MADANI, iaitu hormat.

Hormat merupakan perilaku budi bahasa kepada kekayaan tradisi, merayakan kemajmukan dan meraikan perbezaan pandangan dunia. Menerusi usaha ini, akhirnya DBP bukan sekadar simbol bahasa Melayu, tetapi menjadi badan induk yang mengantarabangsakan bahasa Melayu dalam kerangka Malaysia MADANI.


DBP Nama dari Suatu Sejarah Perjuangan Bahasa

Untuk mendapatkan maklumat terkini, ikuti kami melalui Telegram

Pada hari ini, 67 tahun yang lalu telah tertubuhnya sebuah badan yang dilahirkan dari rahim suatu sejarah bangsa. Nama badan yang dikenali awalnya sebagai Balai Pustaka itu menjadi salah satu tinta sejarah negara bangsa yang akan mencapai kemerdekaan pada 31 Ogos 1957.

Namun sebelum lahirnya badan yang dikenali sebagai Dewan Bahasa dan Pustaka ini, semuanya bermula dari sejarah perjuangan kebangsaan untuk menjadikan bahasa Melayu, iaitu bahasa yang telah menjadi bahasa pengucapan seluruh rakyat rantau ini khususnya sejak abad yang ke-15 dan umumnya sejak abad ke-7 Masihi.

Oleh itu, sebagai hasrat untuk menjadikan bahasa Melayu sebagai bahasa kebangsaan kepada sebuah negara yang merdeka, pada 12 April dan 13 April 1952, pertubuhan-pertubuhan bahasa dan persuratan di seluruh Tanah Melayu telah bersepakat mengadakan Persidangan Persuratan Melayu Sa-Malaya kali Pertama, yang kemudiannya dikenali sebagai Kongres Bahasa dan Persuratan  Melayu yang Pertama.

Seterusnya, Kongres Bahasa dan Persuratan Melayu yang Kedua pula berlangsung pada 1 Januari dan 2 Januari 1954 di Seremban,  terus menjadi medan mendesak kerajaan pada waktu itu bahawa bahasa Melayu harus menjadi bahasa rasmi dan komunikasi dalam sebuah negara yang merdeka kelak.

Hasil daripada beberapa rundingan dengan pihak Kerajaan Persekutuan Tanah Melayu yang sedang menyusun agenda kemerdekaan daripada kerajaan Inggeris telah mengisytiharkan penubuhan Balai Pustaka pada 22 Jun 1956 yang dinaungi di bawah Kementerian Pelajaran.

Namun begitu, pada 21 September 1954 hasil daripada Kongres Bahasa dan Persuratan Melayu Ke-3 yang berlangsung di Singapura dan Seremban dari 16 September hingga 21 September telah menetapkan Dewan Bahasa dan Pustaka (DBP) sebagai sebuah agensi kerajaan yang kelak akan bertanggungjawab dalam memartabatkan bahasa Melayu sebagai bahasa kebangsaan negara.

“Istiadat penutupan Kongres pula diadakan pada pukul 3 petang, 21 September 1956, bertempat di Dewan Istana Besar, Bukit Serene, Johor Bahru. Dalam istiadat ini, diadakan istiadat penyampaian kehormatan kongres kepada Zainal Abidin Ahmad (Zaʻba), dan Kongres menganugerahkan gelaran “Pendeta” dan memakaikan songkok kepada Zaʻba.

“Selanjutkan, setiausaha Kongres mengisytiharkan keputusan Kongres dan keputusan tersebut disampaikan oleh pengerusi Kongres kepada Yang Berhormat Menteri Pelajaran Tanah Melayu, iaitu Dato’ Abdul Razak bin Dato’ Hussein. Dalam ucapannya, Dato’ Abdul Razak mengisytiharkan bahawa nama Balai Pustaka dengan rasminya ditukar kepada Dewan Bahasa dan Pustaka”.

Bermula dari detik itu, DBP terus mengatur langkah yakin bagi mengembangkan bahasa Melayu sebagai bahasa kebangsaan dan bahasa rasmi negara yang akan merdeka.

Setelah termaktubnya Akta Dewan Bahasa dan Pustaka pada 1 Ogos 1959, peranan DBP semakin jelas dalam mengatur langkah terancang sebagai perancang bahasa di sebuah negara yang berdaulat.

“Suatu Akta untuk mendirikan dan menubuhkan suatu badan bernama Lembaga Pengelola Dewan Bahasa dan Pustaka untuk menggalakkan perkembangan bahasa dan kesusasteraan dalam Malaysia.”

Rentetan peristiwa penting tersebut, DBP terus melangkah dengan yakin dalam menyusun perancangan menjadi bahasa Melayu sebagai bahasa negara sekali gus sebagai bahasa ilmu di Malaysia.

Selaras dengan falsafah “Pembinaan Negara Bangsa melalui Bahasa Melayu”, DBP sepanjang 67 tahun telah mencipta banyak sejarah penting dalam memartabatkan bahasa Melayu atau yang dikenali sebagai bahasa kebangsaan di sebuah negara yang terdiri daripada pelbagai kaum dan etnik.

Justeru, pada permulaan langkah, DBP telah menggunakan pendekatan “kenal dan cinta” terhadap bahasa kebangsaan kepada seluruh rakyat Malaysia. Melalui kempen Minggu Bahasa Kebangsaan dan Bulan Bahasa Kebangsaan dengan slogan “Bahasa Jiwa Bangsa” yang sekali gus menjadi moto penubuhannya, DBP mulai mendekati hati masyarakat agar yakin dengan bahasa Melayu sebagai alat komunikasi untuk menyatupadukan masyarakat yang kaya dengan budaya dan adat resam masing-masing.

Hal ini dapat dilihat dalam kempen 10 Rukun Bahasa Kebangsaan yang berikut (disesuaikan kembali kepada ejaan baharu):

Kempen ini berterusan sehingga pihak kerajaan mengumumkan Rang Undang-undang Bahasa Kebangsaan 1967.  Namun begitu, rang undang-undang ini telah mencetuskan “Api dari Suatu Zaman” dan telah terjadi peristiwa sejarah penting kepada kesungguhan DBP dalam memartabatkan bahasa kebangsaan dalam semua ranah ilmu di Malaysia.

Peristiwa Perarakan “Keranda 152” itu telah menyedarkan pihak kerajaan tentang kesungguhan DBP dalam menjalankan amanah yang diberikan sebelum kemerdekaan negara.

Hasilnya, pihak kerajaan telah mengambil keputusan untuk menetapkan bahasa kebangsaan menjadi bahasa rasmi yang tunggal seperti yang ditulis dalam Perlembagaan Fasal 152 melalui Akta Bahasa Kebangsaan 1963/67 (disemak 1971).

Untuk membuktikan kesungguhan tersebut, DBP terus bertekad untuk memajukan bahasa Melayu sebagai bahasa ilmu dan bahasa negara dengan langkah yang lebih tersusun kemas melalui pendekatan pembinaan, pengembangan, dan penerbitan.

Hasrat kepada pendekatan tersebut adalah untuk menaik taraf bahasa Melayu sebagai bahasa ilmu termasuk dalam bidang sains dan teknologi yang ketika itu mula memperlihat potensi perkembangan ilmunya di seluruh dunia, apatah lagi setelah dunia tamat daripada Perang  Dunia Kedua.

Untuk menjadikan bahasa kebangsaan sebagai bahasa ilmu, pembinaan korpus bahasa menjadi keutamaan DBP. Atas faktor tersebut, DBP sejak awal melihat peranan majalah sangat penting dalam menyebarluaskan pemikiran tentang kemajuan bahasa.

Oleh itu, seawal tahun 1957, DBP telah menerbitkan majalah pertama, iaitu Dewan Bahasa yang bercorak ilmiah mengenai bahasa dan sastera. Majalah ini menjadi suatu sejarah penting kerana sehingga kini, ia terus diterbitkan dengan penumpuan kepada perbincangan tentang isu dan perkembangan bahasa kebangsaan.

Selain itu, sebagai badan bahasa yang bertujuan untuk memajukan bahasa Melayu sebagai bahasa moden, DBP sejak awal penubuhan juga telah mewujudkan pelbagai jawatankuasa menyusun dan membina istilah, ejaan, tatabahasa dan laras bahasa yang baku atau standard di semua peringkat dan masyarakat.

Jawatankuasa Ejaan Rumi Persekutuan Tanah Melayu telah diwujudkan dengan bekerjasama dengan Panitia Pelaksanaan Bahasa Indonesia. Namun begitu, jawatankuasa ini tergendala apabila berlaku konfrontasi antara Malaysia dengan Indonesia pada tahun 1966.

Carik-carik bulu ayam bercantum juga dan itulah yang dapat diibaratkan terhadap negara Malaysia dan Indonesia yang menjadikan bahasa Melayu sebagai bahasa negara masing-masing. Akhirnya pada 16 Ogos 1972, terlaksana Sistem Ejaan Rumi Baharu yang digunakan dan dirujuk hingga kini di Malaysia.

Di Indonesia pula dikenali sebagai Sistem Ejaan Yang Disempurnakan. Usaha untuk menyatupadukan bahasa Melayu yang menjadi bahasa pengantar kedua-dua negara Malaysia–Indonesia ini juga terus didayausahakan oleh DBP seperti yang telah dilaksanakan dalam Simposium Pengantarabangsaan Bahasa Melayu dengan tema “Mengangkat Bahasa Melayu sebagai Bahasa ASEAN dan Antarabangsa pada 22 Mei-24 Mei 2022.

Untuk membuktikan bahawa bahasa Melayu mampu menjadi bahasa ilmu, DBP turut menyusun kamus secara sistematik dan teratur sejak pertengahan tahun 1963. Hasilnya, edisi pertama kamus ekabahasa telah terbit pada tahun 1970 dengan jumlah entri kira-kira 30 000 kata. Kemudian, diikuti pula dengan edisi kedua pada tahun 1989 dan edisi ketiga pada tahun 1994, dan edisi keempat pada tahun 2005 dengan jumlah 82 900 entri atau kata masukan.

Keyakinan DBP bahawa bahasa Melayu setanding dengan bahasa dunia dan berkembang seiring dengan zaman telah terbukti apabila DBP berjaya menyempurnakan penyusunan Kamus Dewan Perdana (KDP) atau pada awalnya diberi nama Kamus Besar Bahasa Melayu Dewan yang telah dirancang seawal tahun 1990.

Dengan terbitnya KDP ini pada 1 Oktober 2020, DBP sekali lagi  memperlihat taring kewibawaan dalam memajukan bahasa kebangsaan sebagai bahasa ilmu dan bahasa negara. KDP merupakan kamus bahasa Melayu terbesar dan terlengkap yang mendokumentasikan penggunaan dan perkembangan bahasa Melayu mulai awal tahun 1900 hingga kini.

Selain itu, DBP juga telah menerbitkan kamus dwibahasa dan kamus glosari istilah sebagai tanda bahasa Melayu berupaya menjadi bahasa dunia. Antara kamus dwibahasa yang diterbitkan oleh DBP termasuklah Kamus Dwibahasa Bahasa Inggeris–Bahasa Malaysia (1979), Kamus Perancis–Melayu (1996), Kamus  Thai–Melayu Dewan (2008) dan beberapa lagi.

Kamus Istilah juga telah menjadi satu tugas yang mesti kepada DBP sebagai badan bahasa yang berwibawa dengan membina dan menerbitkan serta menyebarkan berjuta istilah yang mencakupi seluruh bidang ilmu yang wujud, antaranya dalam bidang budaya, sains, teknologi, perdagangan, pelaburan, politik, agama, seni, sosial, sukan, undang-undang, dan sebagainya.

DBP sebagai sebuah badan bahasa turut melakukan pelbagai kajian sejarah bahasa dengan menerbitkan pelbagai buku yang berkaitan dengan pensejarahan bahasa Melayu yang dikatakan telah wujud seawal abad ke-7 Masihi di bawah kerajaan Sriwijaya.

Namun begitu, yang penting DBP telah mencipta sejarah dalam pensejarahan bahasa kebangsaan apabila telah berjaya membangunkan enjin carian terbesar bahasa Melayu di Malaysia dan juga menjadi rujukan di seluruh dunia.

Enjin carian yang dinamakan Pusat Rujukan Persuratan Melayu atau dikenali sebagai PRPM itu semasa tulisan ini ditulis, menduduki tempat keempat sebagai laman web kerajaan yang sering dirujuk oleh rakyat di Malaysia, juga di seluruh dunia sebagai enjin carian berbahasa Melayu yang sahih dan dipercayai.

Begitulah DBP terus melangkah maju dengan peredaran zaman yang sentiasa mencabar dan meminta perubahan segera. DBP yang sentiasa menjadi perhatian rakyat Malaysia dalam melihat potensi bahasa kebangsaan dalam kedudukan yang terbaik, khususnya daripada para aktivis dan perjuang bahasa, telah menjadikan DBP sentiasa peka akan perancangan dan kegiatan kebahasaannya.

Hal ini dapat dilihat melalui kempen-kempan bahasa dengan tujuan utamanya untuk memupukkan rasa kecintaan dan kesedaran masyarakat terhadap bahasa kebangsaan sebagai bahasa rasmi dan perpaduan di Malaysia.

Dimulai dengan Kempen Minggu Bahasa Kebangsaan pada tahun 1960, yang kemudian diganti dengan Bulan Bahasa Kebangsaan pada tahun 1966. Seterusnya, pada tahun 1987 dengan Kempen Gerakan Cintailah Bahasa Kita. Sekali lagi kempen itu dijenamakan dengan Bulan Bahasa dan Sastera Negara yang diadakan bermula pada setiap bulan September dari tahun 1999. Kemudian, sekali lagi kempen bahasa kebangsaan bertukar nama kepada Bulan Bahasa Kebangsaan pada tahun 2009. Kini bermula pada tahun 2019 dengan nama Gerakan Dekad Bahasa Kebangsaan atau DBK.

Bumi mana yang tidak ditimpa hujan, begitulah yang boleh diibaratkan kepada dunia dan DBP, khususnya apabila di seluruh dunia bermula pada awal tahun 2020 telah dilanda serangan COVID-19 yang secara umumnya merencatkan serba sedikit kerancakan aktiviti pembinaan dan pengembangan kebahasaan di DBP.  Namun begitu, DBP yang sentiasa bersedia dengan kemungkinan turut beradaptasi segera dengan pengembangan teknologi semasa khususnya dalam ledakan teknologi dalam era Revolusi 4.0.

Oleh itu, DBP dengan cekap telah melihat potensi perubahan teknologi dan juga kehendak masyarakat bahasa kepada perubahan dunia digital yang lebih cepat dan mengikut arus peristiwa semasa. Oleh itu, DBP telah melangkah maju dengan mencipta nama dalam sejarah kebahasaan sekali lagi apabila pada tahun 2021,  DBP telah berjaya mewujudkan JendelaDBP, iaitu sebuah pelantar penerbitan digital yang bertujuan untuk menyebarluaskan aktiviti dan produk bahasa, sastera dan persuratan di seluruh dunia.

Begitulah DBP, nama yang wujud dari suatu sejarah perjuangan untuk mendaulatkan bahasa Melayu sebagai bahasa negara dan ilmu dalam sebuah negara yang merdeka telah mencipta banyak sejarah penting untuk dibanggakan. Namun begitu, sebagai sebuah badan kerajaan yang lahir daripada suara rakyat, DBP akan terus mempertahan keyakinan bahawa perjuangan memartabatkan bahasa Melayu merupakan satu daripada agenda kebangsaan yang harus terus disokong oleh semua pihak bagi kerajaan yang memerintah, mahupun rakyat Malaysia yang cinta akan perpaduan serta mempunyai satu keyakinan untuk terus maju bersama-sama dengan nilai kebangsaan yang teradun kemas dalam falsafah Rukun Negara.


DBP dan Pemartabatan Amalan (Polisi) Bahasa Melayu

Untuk mendapatkan maklumat terkini, ikuti kami melalui Telegram

Bahasa Melayu lahir sejak ribuan tahun dahulu bersama-sama kelahiran etnik yang menuturkannya sehingga berkembang sebagai bahasa pemerintah yang menguasai Alam Melayu yang mencipta ketamadunan semasa selewat-lewatnya sejak kurun ke-7 Masihi. Faktor yang menjadikan pemerintah yang menguasai Alam Melayu daripada etnik Melayu serta berbahasa Melayu pastinya mempunyai sejarah dan keistimewaan tersendiri. Oleh itu, aspek sejarah dan sosiobudaya berkait rapat dengan usaha pemerkasaan bahasa Melayu terutama oleh Dewan bahasa dan Pustaka (DBP).

Etnik, menurut Smith (1986), Horowitz (1985), Anderson (1991) dan Kellas (1991) bermaksud kumpulan manusia yang diklasifikasikan mengikut keturunan, kebudayaan, kepercayaan, bahasa, ras, puak, tradisi, adat resam, simbol dan asal usul. Asal usul itu termasuklah tempat, sejarah dan kebudayaan suatu etnik itu secara amnya.

Kurun ke-7 Masihi ialah tanda zaman kegemilangan Kerajaan Melayu Tua Sriwijaya, yang merupakan penguasa tunggal bagi 15 wilayah jajahan takluk yang dicatatkan Chao Ju-Kua (Hirth & Rockhill, 1911) yang meliputi Pa-lin-fong (Palembang), Kien-pi (Jambi), Lan-wu-li (Lamuri) di Acheh, Sin-t’o (Sunda), Tambralinga (Ligor atau Nakhon Si Thammarat) di Selatan Siam, Si-lan (Kemboja), Pong-fong (Pahang), Tong-ya-nong (Terengganu), Ling-ya-si-kit (Langkasuka), Kilan-tan (Kelantan), Fo-lo-an (Kuala Berang), Ji-lo-t’Ing (Cherating), Tsi’ien-mai (Semawe) di Semenanjung Tanah Melayu, Pa-t’a (Sungai Paka) dan Kia-lo (Graha atau Krabi) di utara Semenanjung Tanah Melayu.

Perbezaan antara kumpulan etnik daripada istilah bangsa adalah kerana kumpulan etnik sukar berubah kerana asasnya pada darah keturunan (deoxyribonucleic acid atau DNA). Sebaliknya, bangsa diasaskan pada kewarganegaraan. Maksud bangsa (nation) dan kebangsaan (nationality) lebih mudah difahami jika merujuk istilah warganegara (citizen) dan kewarganegaraan (citizenship) pada hari ini, iaitu dalam kerangka sains politik.

Sebelum wujudnya istilah bangsa dan warganegara, terminologi sepadan yang boleh dirujuk ialah umat nabi dan rakyat raja kerana tidak membataskan anggota komunitinya pada etnik tertentu di bawah pemerintahan dan kepimpinannya. Kepimpinan tertinggi bagi kumpulan etnik pada zaman dahulu terletak kepada ketua masing-masing yang mendiami kawasan tertentu tanpa wilayah yang tetap. Dalam kalangan nabi, terdapat pemerintah seperti Nabi Ibrahim (AS), Nabi Sulaiman (AS), Nabi Daud (AS), dan Nabi Muhammad (SAW), begitu juga gelaran raja yang diberikan kepada pemerintah bagi pengikut masing-masing. Dalam lingkungan mereka terbentuk sistem pemerintahan tersendiri.

Riggs (1985) dan Kellas (1991) menjelaskan bahawa bangsa merupakan suatu entiti yang dibina oleh anggota komuniti yang merasakan ikatan kepada unsur objektif dan subjektif. Unsur objektif itu terdiri daripada segala unsur yang membentuk sebuah negara atau negeri sebagai organisasi pemerintahan yang sah, memiliki wilayah politik, rakyat yang mendukung sistem pemerintahannya, undang-undang, dan badan pelaksanaan serta penguatkuasaan undang-undang.

Bagi unsur subjektif pula terdiri daripada kesedaran dan kecintaan yang mendalam terhadap unsur objektif negara itu dengan sepenuh jiwa raga sehingga sanggup meletakkan kepentingan negaranya di atas kepentingan lain, malah bersedia untuk berkorban nyawa demi memelihara unsur tersebut. Perasaan sebegitu disifatkan oleh Riggs (1985) sebagai nasionalisme, dan dengan perasaan tersebut maka terbinalah negara-bangsa.

Bahasa seperti yang dinyatakan merupakan unsur kepada etnik dan terus menjadi faktor penting dalam pembinaan negara bangsa apabila bahasa tersebut juga bahasa pemerintah bangsa itu. Kedudukannya sebagai bahasa pemerintah dengan sendirinya mempengaruhi adat dalam masyarakat dan negara kerana bahasa merupakan alat komunikasi terpenting.

Suatu adat tidak mungkin terbentuk tanpa difahami oleh ahli etnik serta kumpulan etnik yang hidup bermasyarakat dan bernegara. Bahasa itu sendiri merupakan simbol ketamadunan. Tidak semua bangsa di dunia pada hari ini mempunyai bahasa sendiri, termasuklah kuasa besar dunia seperti Amerika Syarikat.

Sementara itu, adat secara harfiah bermaksud kebiasaan dan kelaziman. Secara istilahnya, adat itu termasuklah suatu yang diabsahkan oleh sesebuah kerajaan serta diterima dalam masyarakat yang terdiri daripada kumpulan etnik sama ada sebagai undang-undang, peraturan, tertib, kaedah, tatacara, amalan, nilai, ataupun kefahaman tentang suatu perkara dan istilah bahasa.

Kedudukan sesuatu perkara di sisi adat berbeza mengikut sifat dan jenisnya. Adat juga menunjukkan kelaziman suatu perkara termasuklah hukum alam. Elemen kebiasaan, kelaziman dan amalan dalam takrifan adat itu kini dikembangkan dalam pelbagai disiplin ilmu atau sains mengikut sifat, jenis dan keperluan serta diberikan identifikasi mengikut ilmu alam, sosial dan kemanusiaan pada hari ini.

Mereka yang celik sejarah akan berasa kagum dengan kegemilangan yang telah dicapai oleh bangsa Melayu yang merupakan rakyat Raja Melayu yang terdiri daripada kumpulan etnik yang mendiami Alam Melayu, iaitu wilayah kekuasaan Raja Melayu. Wilayah kekuasaan Raja Melayu tidak hanya di darat, bahkan meliputi lautan yang terbentang luas kerana Kerajaan Melayu Tua juga merupakan penguasa maritim dan perdagangan sehingga terbentuknya Laut Melayu yang merentasi 15 jajahan takluk yang dikuasai oleh Kerajaan Melayu Tua Sriwijaya.

Kedudukan bahasa Melayu bertulisan Jawi yang mencapai puncak kegemilangannya pada zaman Kesultanan Melayu Melaka pada abad ke-15 sebagai lingua franca meletakkannya sebagai antara bahasa utama dunia dan perakam khazanah ilmu yang tidak hanya terbatas dalam pengajian politik, ekonomi, teknologi maritim dan pengurusan logistik.

Bahasa Melayu yang bukan sahaja menyimpan khazanah bangsa Melayu yang berdaulat, malah rekod komunikasi antara negara dan benua pastinya menjadi rujukan bangsa asing khususnya sarjana Barat untuk membina tamadun moden dunia yang ada pada hari ini. Kuasa Barat yang bermula dengan Portugis seawal kurun ke-16 mula memunggah khazanah tersebut dari Kota Pelabuhan Melaka bersama-sama harta kekayaan lain Kesultanan Melayu Melaka. Sejarah membuktikan bahawa kuasa Barat hanya mampu bangkit apabila mereka menggali ilmu di dunia Islam melalui penguasaan bahasa Arab dan perkara yang sama berlaku melalui penguasaan bahasa Melayu.

Asas yang dinyatakan di atas menunjukkan betapa pentingnya bahasa Melayu dan tulisan Jawi yang merupakan bahasa  dan tulisan pemerintah Raja-Raja Melayu zaman-berzaman serta rakyat baginda. Bahasa Melayu sesuai dengan kedudukannya sebagai bahasa watan di Alam Melayu yang dimaktubkan dalam Perkara 152 Perlembagaan Persekutuan sebagai bahasa kebangsaan.

Kedudukan bahasa Melayu sebagai bahasa kebangsaan menurut Perkara 152 Perlembagaan Persekutuan terletak dalam pengecualian yang dibenarkan oleh Perkara 8 Perlembagaan Persekutuan yang menjadi tadbir urus aspek diskriminasi. Pemartabatan amalan (polisi) bahasa Melayu yang menjadi agenda perjuangan DBP bukanlah bersifat satu pemaksaan bagi pengembangan pengaruhnya dalam sosiobudaya mahupun sistem perundangan tempatan negara. Bahasa Melayu adalah warisan keagungan bangsa yang merupakan jati diri watan Malaysia kerana negara ini terletak dalam wilayah Alam Melayu dan kekal berajakan kesultanan Melayu.

Amalan (polisi) bahasa Melayu perlu dikembalikan ke kedudukannya seperti zaman sebelum campur tangan British dalam hal ehwal negeri di Malaysia. Penggunaannya dari segenap aspek juga perlu dipertingkat untuk memenuhi keperluan semasa dan akan datang termasuklah pengajian tulisan Jawi lama.  Tidak wajar ada sikap tidak acuh kepada amalan berbahasa Melayu di Sabah dan Sarawak kerana kedua-dua negeri tersebut yang terletak di Borneo juga di dalam wilayah Alam Melayu sejak ribuan tahun dahulu lagi.

Fungsi DBP yang diberikan menurut Akta DBP (semakan tahun 1978, pindaan dan peluasan 1995), perlu diperkasakan dengan beberapa pindaan yang sudah pun dibawa kepada pertimbangan Kementerian Pendidikan Malaysia seperti yang dimaklumkan oleh mantan Pengerusi Lembaga Pengelolanya, Yang Berhormat Senator Datuk Seri Dr. Haji Awang Sariyan.

Kuasa yang diberikan oleh perenggan (b) Perkara 152(1) kepada Kerajaan Persekutuan dan Kerajaan Negeri untuk memelihara penggunaan dan pengajian bahasa mana-mana kaum lain pastinya perlu dibaca bersama dengan semangat sumpah kewarganegaraan dalam Jadual Pertama Perlembagaan Persekutuan. Hal ini kerana hanya bahasa Melayu dapat memupuk jiwa bangsa Malaysia yang dituntut bersama-sama sejarah tempatannya. Untuk menjelaskan lagi kedudukan tersebut, petikan Sumpah Kewarganegaraan dikemukakan untuk renungan bersama seperti yang berikut:

Sumpah Pemohon bagi Pendaftaran atau Penaturalisasian

Saya…………………………………………………..beralamat di ………………………. dengan ini mengaku atas sumpah bahawa saya dengan sesungguhnya dan sepenuhnya menolak dan bersumpah meluputkan segala kesetiaan saya kepada mana-mana negeri atau Negara di luar Persekutuan, dan saya bersumpah bahawa saya akan jujur dan menumpahkan segala taat setia saya yang sebenar kepada Seri paduka baginda Yang di-Pertuan Agong dan akan menjadi seorang warganegara Persekutuan yang sebenar, setia dan jujur

Walaupun sumpah tersebut disyaratkan buat mereka yang memohon kewarganegaraan Malaysia, seseorang yang menjadi warganegara melalui kelahiran dan keturunan semestinya lebih menjiwai prinsip yang terkandung dalam Perlembagaan Persekutuan dan watan negara ini. Hal ini adalah kerana mereka lahir di bumi Malaysia dan tidak pernah mempunyai kewarganegaraan lain selain Malaysia.

Oleh itu, kerajaan disarankan untuk menggubal pindaan undang-undang berkenaan untuk menjadikan DBP sebagai pihak berkuasa bahasa utama selepas Yang di-Pertuan Agong. DBP juga perlu diberi kuasa untuk melaksanakan penguatkuasaan dari aspek bidang kuasanya selaras dengan kuasa yang diperuntukkan kepada agensi kerajaan yang lain seumpamanya.

Sementara itu, DBP perlu lebih proaktif untuk melaksanakan aktiviti penerbitan semula istilah lama Melayu yang ada agar tidak pupus khususnya yang boleh membantu takrifan perundangan di samping melaksanakan penterjemahan dan pengistilahan baharu agar keperluan dalam pelbagai disiplin ilmu dapat dipenuhi.

Lantaran itu, pindaan untuk memperkasakan fungsi DBP serta amalan bahasa kebangsaan pada kedudukan yang sewajarnya perlu dilakukan khususnya ke atas Akta Dewan Bahasa dan Pustaka 1959 dan Akta Bahasa Kebangsaan 1963/67 tanpa berlengah lagi.

Datuk Profesor Madya Dr. Wan Ahmad Fauzi Wan Husain −  Institut Antarabangsa Pemikiran Islam dan Tamadun, Universiti  Islam Antarabangsa Malaysia/Pengasas Jurisprudens Watan


Hasil Karya Terbitan DBP Memperkaya Bahasa, Budaya dan Seni – YB Fadhlina Sidek

Untuk mendapatkan maklumat terkini, ikuti kami melalui Telegram

Kuala Lumpur – Hasil karya terbitan DBP mempunyai kritikan sosial yang sangat mendalam dan memberikan kesan yang cukup besar kepada masyarakat seperti karya Sasterawan Negara (SN) Dato’ Dr. Mohd Anuar Rethwan dan SN Profesor Emeritus Dr. Muhammad Haji Salleh yang patut dibaca oleh pelajar sekolah.

Hasil karya tersebut merupakan refleksi kepada banyak faktor yang mampu melahirkan tokoh multidimensi hanya dengan kekuatan budaya membaca. Tokoh multidimensi ini sebenarnya terdapat dalam kalangan tokoh SN, iaitu mereka bukan sahaja penulis, pendakwah, penulis kritik sosial yang “tajam” tetapi juga memperkaya bahasa, budaya dan seni dalam konteks masing-masing.

Demikian antara inti pati ucapan Menteri Pendidikan, YB Fadhlina Sidek semasa merasmikan Majlis Sambutan Ulang Tahun Ke-67 Dewan Bahasa dan Pustaka (DBP) yang berlangsung pada pukul 9.00 pagi tadi di Balai Budaya Tun Syed Nasir, Wisma DBP, Kuala Lumpur. Selain itu, bersempena dengan majlis ini juga diadakan majlis pelancaran buku Gaya Dewan Edisi Keempat dan Portal E-Wadah.

Majlis anjuran DBP melalui Bahagian Komunikasi Korporat ini turut dihadiri oleh YBhg. Datuk Pkharuddin Ghazali (Ketua Pengarah Pendidikan Malaysia), YBrs. Tuan Haji Md. Johari Hasan (Timbalan Ketua Pengarah (Dasar) DBP), ahli-ahli Lembaga Pengelola DBP, mantan Pengerusi Lembaga Pengelola DBP, mantan Ketua Pengarah DBP, pengarah-pengarah jabatan, pengarah cawangan dan wilayah DBP, sasterawan negara, pegawai kanan kementerian, ketua-ketua bahagian DBP, tetamu kenamaan, petugas media, para pelajar dan guru serta para karyawan DBP.

Menurut YB Fadhlina Sidek, jangka masa 67 tahun ini merupakan refleksi yang sukar untuk diteruskan kerja pengembangan bahasa tanpa kerjasama yang kukuh daripada DBP.

Pemilihan slogan ‘Nama dari suatu sejarah’ sebagai bersempena dengan sambutan ulang tahun DBP pada tahun ini amat signifikan kerana kelahiran organisasi ini atas desakan daripada kesaktian lidah rakyat yang menuntut kedudukan istimewa bahasa Melayu sebagai bahasa kebangsaan. Perjuangan para pemuka dan generasi pendahulu organisasi ini bukan kepalang tanggung kobar semangatnya.

Tambahnya lagi, lirik lagu Dewan Bahasa juga begitu indah kerana ditulis oleh SN. Bagi menguatkan penguasaan bahasa Melayu dalam kalangan pelajar sekolah dan dapat menggunakan bahasa Melayu dengan betul, beliau juga berharap agar selepas ini penulisan lirik lagu dapat ditulis oleh SN.

Lirik lagu Dewan Bahasa ini seharusnya dikongsikan juga dengan sekolah-sekolah supaya mereka tahu tentang apa-apa yang ditulis dan dihasratkan oleh pihak DBP. Untuk itu, mulai tahun depan, saya berharap agar DBP mula turun ke sekolah-sekolah untuk sama-sama memperingati dan meraikan ulang tahun ini dengan para pelajar di sekolah-sekolah. Saya juga berharap agar ada tokoh-tokoh bahasa dan budaya ditempatkan di dalam Dewan Negara untuk bercakap tentang soal bahasa dan memperkenalkan suasana perdebatan yang tinggi sifatnya dari segi bahasa dan penguasaan dewan secara keseluruhannya.

Menurutnya lagi, DBP banyak mengadakan prakarsa dan program dekad bahasa dan dekad membaca yang bertujuan untuk kepentingan bahasa. Semua program ini tidak akan berjaya tanpa adanya “pembudayaan”. Aspek pembudayaan ini sangat penting kerana beliau turut membesar dalam pembudayaan ilmu dan intelektual, iaitu pembudayaan bahasa Melayu perlu diucapkan dengan penuh kebanggaan.

Kita boleh terus hidup sebagai bangsa yang kuat dengan mengamalkan jati diri masing-masing tetapi kita boleh membina negara ini dengan lebih baik dalam bingkai kesatuan. Kepelbagaian itulah yang akan menjadikan kita lebih kuat sebagai satu bangsa tetapi dalam bingkai kesatuan yang sama, antara lainnya termasuklah bahasa yang akan terus menjadi tali yang erat mengikat kita semua sebagai satu bangsa.

Terdahulu dalam majlis yang sama, YBrs. Tuan Haji Md. Johari Hasan dalam ucapan alu-aluannya turut menjelaskan bahawa DBP akan memperluas fungsinya daripada hal pembinaan, pengembangan dan penerbitan kepada satu ranah yang baharu, iaitu penguatkuasaan, perniagaan, pengantarabangsaan, dan pengiktirafan bahasa, sastera dan persuratan.

Marilah kita menilai diri kita sendiri dan bersikap terbuka untuk menerima nasihat, teguran dan pandangan daripada semua pihak yang bukan sahaja daripada DBP tetapi juga pengguna bahasa Melayu. DBP sentiasa akan melakukan penjajaran mengikut keadaan semasa dan perubahan zaman.


Judul Filem Berbahasa Kasar Tetap Lulus untuk Tayangan

Petaling Jaya – Selepas filem Isi Neraka terbitan Malay Film Productions, Jalan Ampas, Singapura pada tahun 1960 dan Lebuhraya ke Neraka (2017), rasa-rasanya tiada lagi filem Melayu yang menggunakan perkataan “neraka” untuk judulnya. Mungkin hal ini disebabkan oleh tidak banyak karyawan filem Melayu negara ini yang berani menggunakan judul yang kasar dan keras bahasanya. Sebaliknya, yang kian ketara sejak beberapa tahun belakangan ini ialah penggunaan bahasa asing, terutamanya bahasa Inggeris, atau bahasa rojak untuk tajuk filem.

Namun begitu, kini sebuah filem baharu yang berjudul Jemputan ke Neraka akan memulakan tayangan umumnya di 70 buah pawagam tanah air mulai hari ini. Filem ini diterbitkan oleh pelakon, Naszriah Ngasri, atau lebih mesra dengan panggilan Anne, yang merupakan filem pertama syarikatnya, iaitu AN Universal Sdn. Bhd.

Jemputan ke Neraka merupakan filem arahan pengarah filem muda, iaitu Amor Rizan yang pernah mengarah drama rantaian televisyen seperti Misteri Mona dan Kembali yang Hilang.

Filem ini dibintangi oleh Janna Nick, Hafreez Adam, Sharifah Sakinah, Nick Syaf, Hariz Hamdan, Amy Nurtinie, Jasper Supayah, Alif Hadi, Wafariena Roslan, Aleza Shadan, dan Azhar Amir.

Menurut Anne, 39, judul filem ini memang dianggap agak kasar tetapi hal itu tidak menjadi masalah kerana Lembaga Penapisan Filem (LPF) telah memberikan kelulusan tayangan di pawagam.

Filem Jemputan ke Neraka sangat unik kerana karyawan filem Melayu negara kita tidak berani menggunakan judul sebegini. Kebanyakan karyawan filem Indonesia sahaja yang berani. Sejujurnya, saya tertarik dengan filem ini kerana judul yang diberikan oleh Amor.

Memang seelok-eloknya dan seboleh mungkin judul filem Melayu di negara ini menggunakan bahasa Melayu. Alasan penggunaan bahasa Inggeris (bahasa asing) atau bahasa rojak dalam filem lebih sesuai tidak boleh diterima. Kedudukan bahasa Melayu sebagai bahasa kebangsaan amat wajar dihormati oleh semua pihak.

Yang menariknya, tiada adegan dalam filem ini dipotong oleh LPF kerana Anne memberitahu pihaknya memang berwaspada agar filem ini sesuai dengan penonton Malaysia. Amor sendiri sebagai penulis lakon layar juga sentiasa berhati-hati. Filem Jemputan ke Neraka ini menelan kos pembiayaan lebih RM1 juta.


Bahasa yang Indah Mencerminkan Identiti Malaysia

Untuk mendapatkan maklumat terkini, ikuti kami melalui Telegram

KUALA LUMPUR − “Penamaan tempat awam bukan sekadar untuk menyampaikan mesej kepada orang awam, bahkan perlu dilakukan dengan cara mendaulatkan bahasa kebangsaan. Penggunaan bahasa yang canggung tidak mencerminkan identiti Malaysia yang mendukung bahasa Melayu sebagai bahasa kebangsaan.”

Demikian antara isu yang dilontarkan oleh Munsyi Dewan, Azhar Salleh atau lebih dikenali sebagai Cikgu Azhar. Beliau berkata demikian dalam Rancangan Peka Bahasa: Penamaan Tempat Awam yang Indah dan Menepati Citra Kebangsaan yang bersiaran secara langsung menerusi Studio Siaran Langsung Media Sosial DBP pada pukul 10.00 pagi tadi.

Menurut beliau lagi, setelah dasawarsa bersinergi antara pihak Dewan Bahasa dan Pustaka (DBP) dengan Pihak Berkuasa Tempatan (PBT), hasilnya sangat memberangsangkan. Namun begitu, hingga kini masih berlaku penamaan tempat awam yang mencemarkan bahasa Melayu dari segi ejaan, tatabahasa, tanda baca, struktur ayat dan pemilihan kata yang tidak tepat.

Tanpa mahu menuding jari kepada mana-mana pihak, Cikgu Azhar berpendapat bahawa semua pihak harus memberikan kerjasama kepada DBP. Nama bangunan, kedai, premis perniagaan dan tempat rekreasi yang menjadi tumpuan awam perlu diberi perhatian yang serius. Masyarakat awam boleh melaporkan kepada pihak berwajib sekiranya menemukan kecanggungan penggunaan bahasa Melayu di tempat awam.

Undang-undang sedia ada perlu dikuatkuasakan sepenuhnya dan semua papan tanda yang akan dipaparkan di premis mestilah mendapatkan pengesahan daripada DBP sebelum permit dikeluarkan oleh PBT. Cikgu Azhar yang pernah menulis artikel yang bertajuk “Jalan Rosak, Bahasa pun Rosak” di majalah Pelita Bahasa menyebut, “Kesedaran penggunaan bahasa yang betul perlulah disemai dan dipupuk pada peringkat awal. Berbanding dengan kaedah kompaun, kesedaran serta kefahaman yang betul lebih bermanfaat untuk jangka masa panjang”.

DBP juga sentiasa mengambil langkah kreatif dan proaktif dalam memastikan penggunaan bahasa yang betul bagi penamaan tempat awam. Antara inisiatif tersebut termasuklah Audit Pantau Tegur, iaitu DBP akan turun ke lapangan bagi memantaunya. Selain itu, pengiktirafan juga diberikan kepada individu, pertubuhan, sektor awam, sektor swasta, wartawan dan agensi media yang memainkan peranan penting dan berkesan dalam membantu usaha DBP memartabatkan bahasa, sastera dan persuratan Melayu.

Orang ramai juga boleh memanfaatkan sumber yang disediakan oleh DBP secara maksimum seperti platform secara dalam talian, iaitu Pusat Rujukan Persuratan Melayu dan DBP Sah Bahasa.


Membugarkan Semangat Kecintaan Bahasa Melayu Generasi Muda

Kota Bharu – Bersempena dengan ulang tahun Dewan Bahasa dan Pustaka (DBP) yang ke-67, Dewan Bahasa dan Pustaka Wilayah Timur (DBPWT) telah mengadakan sambutan ulang tahun Peringkat Wilayah Timur dengan pelbagai pengisian yang menarik. Sambutan ini diadakan di Institut Pendidikan Guru Kampus Kota Bharu (IPGMKB) yang melibatkan sebanyak 450 orang peserta yang terdiri daripada rakan-rakan sinergi DBPWT yang telah bersama-sama dan sentiasa memberikan sokongan kepada DBPWT dalam melaksanakan kegiatan pengembangan bahasa dan sastera, khususnya di negeri Kelantan dan Terengganu.

Puan Ariza Che Ismail, Pengarah DBPWT dalam ucapannya merakamkan setinggi-tinggi ucapan terima kasih kepada semua rakan sinergi yang mewakili jabatan kerajaan, pihak berkuasa tempatan, institusi pendidikan, persatuan, guru-guru dan para pelajar yang hadir menjayakan sambutan ulang tahun DBP ke-67 Peringkat Wilayah Timur. Beliau menyifatkan program ini sebagai suatu penghargaan kepada semua pihak yang selama ini bersama-sama menyokong usaha DBPWT mengembang dan memperkasakan bahasa dan sastera kebangsaan.

Yang turut hadir dalam sambutan ini ialah YBhg. Dr. Khairuddin Said, Pengarah IPGMKB, iaitu Encik Noor Azman Md Nawi, Penolong Pengarah Kanan (Pembangunan Modal Insan), Pejabat Setiausaha Kerajaan Negeri Kelantan, Encik Hazimi Mohd Ghazali, Ketua Penolong Pengarah, Pejabat Pembangunan Negeri Kelantan dan Encik Samsuring Meli, Pengarah Jabatan Kebudayaan dan Kesenian Negara, Terengganu.

Sambutan selama setengah hari itu dimulakan dengan acara senam seni, persembahan gamelan dan kompang yang dikendalikan oleh para pensyarah dan pelajar IPGMKB. Yang turut tampil ialah barisan anak seni tempatan, iaitu Hafis Mustafa dan Along PM menerusi persembahan sketsa bahasa, persembahan dikir barat oleh Kumpulan Sound Kreatif dan nyanyian lagu puisi oleh Nasir Hassan. Tidak ketinggalan juga ditonjolkan bakat anak-anak muda menerusi acara deklamasi puisi dan dendangan syair.

Bagi membugarkan semangat kecintaan generasi muda terhadap bahasa kebangsaan, ditampilkan juga slot Bicara Bahasa oleh Encik Mohd Amin Abdullah, Mantan Pengarah Kewangan dan Pentadbiran. Kemuncak persembahan sambutan DBP ke-67 Peringkat Wilayah Timur pula menampilkan persembahan Pengucapan Berirama oleh pelajar Sekolah Kebangsaan Chenderong Batu, Wakaf Bharu dan Persembahan Koir lagu Bahasa Jiwa Bangsa dan lagu Dewan Bahasa oleh bakal guru dari IPGMKB dan juga acara cabutan bertuah.


Inisiatif Menggalakkan Penulisan Artikel Majalah dalam Kalangan Pensyarah

Shah Alam – Akademi Pengajian Bahasa (APB), Universiti Teknologi MARA (UiTM) Shah Alam, Selangor dengan kerjasama Bahagian Majalah, Dewan Bahasa dan Pustaka (DBP), Kuala Lumpur telah menganjurkan Taklimat Penulisan Artikel dalam Majalah Milik DBP pada hari ini di Dewan Serbaguna, Office of International Affairs (OIA), UiTM Shah Alam.

Profesor Madya Dr. Aini Akmar Mohd Kasim, Koordinator Unit Penyelidikan dan Penerbitan APB, yang mewakili Dekan Akademi Pengajian Bahasa, Profesor Dr. Janudin Sardi telah menyampaikan ucapan perasmian bersempena dengan taklimat tersebut.

Sebanyak 36 orang pensyarah UiTM Shah Alam daripada pelbagai bidang menghadiri taklimat ini selain turut dihadiri oleh Profesor Madya Dr. Sharifah Faizah Syed Mohammed, Dekan Penyelidikan dan Inovasi Kolej Pengajian Seni Kreatif, UiTM.

Taklimat ini dianjurkan bertujuan untuk mendedahkan para pensyarah dengan 11 majalah terbitan DBP dan proses penerbitan artikel dalam majalah milik DBP.

Sehubungan dengan itu, sesi taklimat yang berkaitan dengan majalah telah disampaikan oleh dua orang penceramah dari Bahagian Majalah, iaitu Puan Yusaida Yusof, yang merupakan Editor Dewan Bahasa dan Encik Muhammad Lutfi Zahid, Editor Dewan Budaya. Para peserta juga telah diberikan majalah terbitan DBP sebagai cenderamata.

Taklimat ini juga telah menerima maklum balas yang memberangsangkan daripada para peserta. Puan Haslinda Md Isa, pensyarah Bahasa Perancis, selaku Penyelaras Korporat APB juga telah menghadiri taklimat ini. Beliau telah berkongsi maklum balasnya terhadap taklimat ini dengan menyatakan bahawa pengisian taklimat ini sangat bagus dan turut berasa seronok melihat peluang penerbitan di majalah milik DBP tersebut.

Sesi soal jawab sepanjang taklimat juga sangat aktif. Para peserta dilihat sangat teruja dan berminat untuk mengetahui dengan lebih jelas hal yang berkaitan dengan penerbitan dengan 11 majalah terbitan DBP.

Taklimat diakhiri dengan penyampaian cenderamata dan sesi bergambar. Semoga taklimat ini akan menjadi pembakar semangat kepada para pensyarah untuk menulis dan menerbitkan artikel bagi menyerlahkan nama UiTM.


Bahasa Melayu Tali Pengikat Bangsa

Untuk mendapatkan maklumat terkini, ikuti kami melalui Telegram

Bahasa ialah alat yang terbukti mampu menjadi tali yang menghubungkan dan menyatupadukan masyarakat. Satu bahasa yang sama yang diangkat sebagai bahasa kebangsaan mampu merapatkan jurang antara rakyat kerana dapat difahami dan dikongsi secara bersama. Oleh itu, bahasa merupakan jati diri yang penting untuk membentuk perpaduan dan kesatuan dalam kalangan masyarakat. Dalam hal ini, bahasa kebangsaan bukan sekadar lambang semata-mata, tetapi mewakili roh dan jiwa bangsanya.

Pemilihan bahasa kebangsaan perlu dilakukan sebaik-baik mungkin untuk mengelakkan hal yang tidak diingini pada masa hadapan. Menurut Jeniri Amir dalam buku Suara dari Bawah, 40 buah negara di Afrika, Asia dan Amerika Selatan telah mengalami masalah pembangunan bangsa, seperti tidak maju dan miskin kerana memilih bahasa asing dan bukannya bahasa peribumi sendiri sebagai bahasa kebangsaan.

Di Malaysia, bahasa Melayu dipilih sebagai bahasa kebangsaan disebabkan oleh beberapa faktor. Pertama, bahasa Melayu mempunyai penutur yang terbesar di Tanah Melayu pada ketika itu. Kedua, bahasa Melayu merupakan bahasa yang bersifat pribumi. Ketiga, bahasa Melayu diakui sebagai alat komunikasi utama di seluruh Tanah Melayu. Keempat, bahasa Melayu telah lama digunakan sebagai bahasa pentadbiran sebelum Tanah Melayu dijajah.

Pada zaman dahulu, segala surat rasmi dan dokumen perjanjian di Tanah Melayu ditulis dengan menggunakan bahasa Melayu bertulisan Jawi. Bukan itu sahaja, dokumen lain, seperti Undang-undang Tubuh Negeri-Negeri Melayu juga menggunakan bahasa Melayu.

Pedagang yang datang ke Tanah Melayu juga berhempas-pulas untuk mempelajari bahasa Melayu bagi memudahkan komunikasi dengan masyarakat setempat, selain urusan dengan pemimpin tempatan semasa berdagang di Tanah Melayu. Oleh itu, jelaslah bahawa bahasa Melayu merupakan bahasa yang paling layak diangkat sebagai bahasa kebangsaan kerana pengunaannya yang mencapai tahap tertinggi dan digunakan secara meluas sehingga peringkat antarabangsa pada masa dahulu.

Kini, Malaysia masih bergelut untuk membentuk negara bangsa. Hal ini dikatakan demikian kerana kunci utama pembentukan negara bangsa ialah penerimaan dan perakuan bahasa kebangsaan sebagai identiti dan milik setiap penduduk tanpa mengambil kira kaum.

Di Malaysia, kaum lain masih tidak menerima bahasa Melayu sebagai bahasa dan identiti mereka. Hal ini terbukti menerusi tuntutan pengiktirafan Sijil Pendidikan Bersepadu (UEC) yang menggunakan bahasa Cina sepenuhnya dalam proses pelajaran dan pembelajarannya.

Selain itu, kebanyakan pelajar bukan Melayu juga tidak bersungguh-sungguh untuk mempelajari bahasa kebangsaan, sebaliknya hanya menghafalnya untuk lulus peperiksaan. Hal ini menyebabkan terdapat pelajar yang bukan sahaja tidak fasih berbahasa kebangsaan, malah tidak memahami maklumat yang ingin disampaikan dalam bahasa tersebut. Buktinya, banyak kes pertuduhuan di mahkamah yang dibacakan dalam bahasa Melayu yang tidak difahami oleh golongan tersebut.

Sebenarnya, pelbagai langkah dan strategi telah diatur untuk membolehkan bahasa yang dipilih sebagai bahasa kebangsaan ini mampu berfungsi sebagai bahasa perpaduan dan bahasa ilmu. Contohnya, menurut Paul L Garvin dalam kajian Rozita Che Rodi dan Hashim Musa yang bertajuk “Bahasa Kebangsaan sebagai Penggerak Pembangunan Negara secara Ekuitabel ke Arah Negara Maju”, perancangan bahasa sesebuah negara sangat penting dan seharusnya mempunyai beberapa ciri yang bertujuan untuk memenuhi dua fungsi utama, iaitu fungsi simbolik dan fungsi partisipatori.

Walaupun bahasa Melayu merupakan bahasa Kebangsaan dan bahasa rasmi di Malaysia, pelaksanaannya dilihat kurang berkesan kerana kecurigaan, kebencian dan penolakan kaum lain terhadap bahasa ini. Oleh itu, peranan bahasa kebangsaan sebagai alat perpaduan kaum terus diberi penekanan dalam Pelan Induk Pembangunan Pendidikan 2006–2010 yang dilancarkan oleh Kementerian Pelajaran Malaysia. Melalui teras kedua pelan ini, iaitu membina negara bangsa, bahasa merupakan elemen yang amat dominan untuk menterjemahkan hasrat kerajaan, iaitu membina negara bangsa.

Namun begitu, fungsi bahasa melayu untuk menyatupadukan masyarakat melalui pendidikan sukar dilaksanakan. Hal ini berlaku demikian kerana kewujudan sistem pendidikan dua aliran, iaitu sekolah kebangsaan dan sekolah jenis kebangsaan.

Bukan itu sahaja, bahasa Melayu sebagai bahasa perpaduan juga digugat fungsinya disebabkan oleh perubahan dasar bahasa pada peringkat institusi pengajian tinggi seperti yang diakui oleh Jawatankuasa Mengkaji, Menyemak dan Membuat Perakuan Tentang Perkembangan dan Hala Tuju Pendidikan Tinggi Malaysia pada tahun 2006.

Kini, bahasa Inggeris pula yang dilihat seolah-olah yang mengambil peranan dan berfungsi sebagai fungsi simbolik dan fungsi partipasi dalam Dasar Bahasa Kebangsaan.

Bahasa Melayu sebagai bahasa kebangsaan perlu diluaskan peranannya untuk memastikan fungsinya sebagai alat perpaduan masyarakat berbilang kaum di Malaysia berjaya dilaksanakan. Setiap rakyat, tanpa mengira kaum harus menjulang bahasa tersebut sebagai milik dan identiti masing-masing seperti yang dititahkan oleh Timbalan Yang di-Pertuan Agong (YDPA), Sultan Nazrin Shah, iaitu “Menguasai bahasa Melayu sebagai bahasa kebangsaan tidak bermakna menidakkan hak penggunaaan bahasa lain kerana negara ini memperlihatkan amalan dasar pendidikan yang semakin liberal”.

Namun begitu, kaum lain dilihat sentiasa berasa tidak selamat dan menentang dasar yang memberikan kelebihan kepada satu-satu kaum sahaja. Dalam hal ini, Mohamed Mustafa Ishak dalam buku Politik Bangsa Malaysia: Pembinaan Bangsa dalam Masyarakat Pelbagai Etnik menyatakan bahawa masyarakat bukan Melayu secara prinsipnya menolak identiti nasional yang berasaskan pengaruh dominan satu etnik, sebaliknya lebih cenderung kepada upaya pembinaan simbol bangsa berasaskan kepelbagaian.

Kesimpulannya, bahasa Melayu wajar diangkat martabatnya seperti yang termaktub dalam Perlembagaan Persekutuan agar mampu menjalankan fungsinya sebagai bahasa perpaduan di Malaysia.

Anasir tidak sihat yang menghalang pemartabatan bahasa Melayu sebagai bahasa perpaduan perlu ditangani secara berhemah. Pertentangan sudut pandang masyarakat bukan Melayu terhadap Dasar Bahasa Kebangsan antara faktor yang menyebabkan bahasa kebangsaan dilihat gagal berfungsi sebagai bahasa yang mampu menyatukan masyarakat. Tindakan dan langkah yang proaktif perlu dicari dan dilaksanakan jika Malaysia masih berhasrat untuk membentuk negara bangsa.


Mengapakah Trend Guru Bahasa Melayu Bersara Awal Terjadi?

Untuk mendapatkan maklumat terkini, ikuti kami melalui Telegram

Trend guru Bahasa Melayu memohon bersara lebih awal bukanlah suatu perkara baharu untuk dibincangkan. Namun demikian, sekiranya terus dibungkamkan dan dipandang secara remeh, isu ini mampu memberikan implikasi besar terhadap institusi pendidikan Malaysia, ibarat kudis menjadi tokak, iaitu perkara yang kecil jika dibiarkan akan menjadi besar.

Perkara ini dikesani semakin menjalar selepas berlakunya Perintah Kawalan Pergerakan (PKP) yang menekankan Pengajaran dan Pembelajaran di Rumah (PdPR). Berdasarkan sumber Kementerian Pendidikan, sebanyak 2862 pegawai perkhidmatan pendidikan dari tahun 2021 hingga tahun 2022 yang mengajar subjek tersebut telah memohon persaraan awal.

Isu ini turut diketengahkan oleh Berita Harian dengan tajuk “Guru Bahasa Melayu, Inggeris paling ramai mohon bersara awal” pada 13 Jun 2023 (https://www.bharian.com.my/berita/nasional/2023/06/1113679/guru-bahasa-melayu-inggeris-paling-ramai-mohon-bersara-awal) merupakan perkara yang perlu dirungsingkan bersama-sama kerana situasi ini akan mampu membantutkan pengetahuan dan kemahiran pelajar terhadap bahasa Melayu.

Isu ini terkait dengan beberapa faktor yang lazim berlaku. Antaranya, bebanan kerja Pengajaran dan Pembelajaran (PdP) yang menuntut guru Bahasa Melayu menguasai ilmu teknologi selari dengan keperluan semasa yang menimbulkan rasa tidak selesa atau tidak terbiasa untuk mengadaptasikannya selain lambakan kerja bukan akademik yang mengharuskan penglibatan terhadap aktiviti luar bilik darjah seperti aktiviti pentadbiran, aktiviti kokurikulum dan pembangunan guru, serta mengurus kebajikan murid yang memberikan tekanan kerja tambahan kepada guru Bahasa Melayu kerana terpaksa mengadun masa dan tenaga yang boleh membawa kepada kelelahan mental dan fizikal.

Perubahan landskap pendidikan yang melibatkan sistem, kurikulum dan kaedah pengajaran menjadi penyumbang kepada berlakunya situasi tersebut. Perubahan ini juga memberikan tempias kepada motivasi dan kepuasan diri guru Bahasa Melayu, lebih-lebih lagi kepada guru-guru yang berpengalaman dan selesa dengan landskap pendidikan sedia ada. Sekiranya, landskap pendidikan yang dibentangkan tidak signifikan dan melebihi kemampuan untuk memberikan sumbangan, maka tidak mustahil kelompok ini memilih untuk bersara awal.

Faktor pengendalian kesihatan juga adalah faktor penting yang mempengaruhi guru Bahasa Melayu mengambil keputusan untuk bersara awal. Gangguan kesihatan menyebabkan guru Bahasa Melayu melalui saat sukar untuk terus istiqamah dalam meneruskan tugas pengajaran dan berinteraksi dengan pelajar dan rakan sejawat.

Lazimnya, rakan sebaya sentiasa menjadi antara pempengaruh besar dalam membuat keputusan. Oleh itu, tidak keterlaluan jika dikatakan bahawa pengaruh rakan sejawat yang telah berpencen juga memainkan peranan yang penting. Antara dialog yang biasa didengari apabila ditanyakan tentang “pasca bersara” itu ialah “Seronok, dapat buat apa-apa yang kita nak” dan “Beginilah hidup orang bersara, hidup bebas”.

Dialog sebegini bukanlah memberikan perspektif negatif kepada orang yang telah bersara tetapi hanyalah semata-mata menzahirkan perasaan yang mereka alami. Dengan hidup yang lebih santai itu berkemungkinan memberikan inspirasi kepada guru Bahasa Melayu untuk mengambil keputusan yang sama.

Selain itu, terdapat peluang pengalaman yang ditawarkan kepada guru Bahasa Melayu untuk mengajar di luar negara dan ada kalanya juga guru Bahasa Melayu mendapat peluang di luar bidang pendidikan seperti dalam sektor penulisan, penerbitan, keusahawanan dan kesukarelawan yang memberikan suatu kepuasan perbezaan dengan pekerjaan semasa, lalu mengejar jalur dan mengeksplorasikan profesion tersebut. Justeru itu, faktor atas alasan mencari pengalaman baharu dan tarikan minat menjadi pemberat kepada keputusan untuk bersara lebih awal.

Pengunduran guru Bahasa Melayu yang berpengalaman akan melebarkan jurang kepincangan literasi dalam kalangan pelajar yang dibimbangi berlanjutan hingga ke universiti. Peribahasa “Patah tumbuh, hilang berganti” memang mudah dilafazkan tetapi tidak dalam hal ini.

Hal ini kerana demikian bagi melahirkan guru-guru yang menguasai bahasa Melayu dan berpengalaman memerlukan tempoh masa yang lama. Sementelah guru berpengalaman ini mahir dalam selok-belok pedagogi dan mampu mendidik pelajar tentang aspek cakna bahasa.

Adalah menjadi suatu kerugian kepada sistem pendidikan negara kerana golongan ini secara hakikatnya masih lagi produktif dalam menyumbang idea dan tenaga. Segelintir masyarakat berpendapat bahawa pengambilan guru baharu dilihat sebagai satu alternatif menyelesaikan isu ini.

Penulis bersetuju tentang hal ini, namun begitu pelapis muda ini masih rapuh dan memerlukan tunjuk ajar daripada guru senior selain perlu terlebih dahulu menyesuaikan diri dengan sistem dan membina kecekapan dalam PdP. Kekurangan guru Bahasa Melayu yang berkualiti akan turut mempengaruhi kualiti pengajaran dan pembelajaran subjek ini di sekolah-sekolah.

Sebagai penyelesaiannya, konsep mentor menti perlu dipraktikkan. Konsep ini berfokuskan pembangunan dan pengembangan kompetensi profesion keguruan bagi guru muda atau pelapis sebagai mentee yang mendapat bimbingan pengetahuan dan kemahiran daripada guru Bahasa Melayu berpengalaman yang dilantik sebagai mentor untuk membentuk kemenjadian guru yang efektif.

Perkara ini secara langsung akan dapat meningkatkan profesionalisme guru muda dalam bidang pengajaran khususnya dalam merancang pengajaran, mengurus hal ehwal bilik darjah dan bersedia mengalas pelan penggantian tersebut.

Sebagai tambahan, pihak sekolah boleh berkolaborasi dengan universiti pendidikan untuk membantu dalam meningkatkan pengetahuan dan keterampilan guru Bahasa Melayu dalam berhadapan dengan para pelajar.

Satu lagi solusi yang boleh diambil ialah melantik atau mengundang pengajar pelawat yang dipersetujui dalam suatu jangka masa yang ditetapkan untuk berkongsi idea baharu bagi melihat kekuatan dan kelemahan yang perlu dikemaskan selain memberikan teknik khusus kepada guru Bahasa Melayu bagi menajamkan lagi kepelbagaian gaya pengajaran dan pembelajaran yang digunakan.

Guru-guru muda ini sudah semestinya bersemangat kerana mendapat tambahan ilmu dari sudut pandangan lain demi pengembangan kerjaya dan penyampaian yang berkesan. Keberhasilan daripada kehadiran pengajar pelawat ini akan mencambahkan pengetahuan sedia ada dan guru-guru dapat mengakses ilmu dari luar “kepompongnya”.

Pihak berwenang juga perlu mengambil tahu punca trend guru Bahasa Melayu yang mengambil keputusan untuk bersara lebih awal. Tidak dinafikan, guru-guru tersebut mempunyai hak untuk berbuat sedemikian, namun pihak berwenang perlu cekap dalam menyelesaikan isu ini dengan melakukan pemantauan yang kerap ke sekolah untuk melihat sendiri permasalahan yang timbul.

Suatu cadangan lain yang boleh diambil peduli ialah pihak berwenang boleh mengaturkan perpindahan guru Bahasa Melayu ke sekolah lain bagi mengurangkan kepincangan pengagihan guru-guru terutamanya sekolah yang kekurangan guru mata pelajaran Bahasa Melayu.

Timbal balik ilmu dan pengalaman pengajaran daripada guru-guru tersebut akan dapat dikongsikan dan dapat memantapkan lagi kaedah pengajaran guru di sekolah berkenaan. Namun begitu, perlu juga difikirkan insentif yang sesuai bagi guru Bahasa Melayu, lebih-lebih lagi yang ditempatkan di luar bandar.

Walau bagaimanapun, sekiranya pihak berwenang dan pemegang taruh yang terlibat sudah menyediakan persekitaran yang kondusif dan terbaik buat guru bahasa Melayu, namun jika mereka ingin juga bersara awal maka jari telunjuk tidak sepatutnya hanya ditujukan kepada pihak berwenang sahaja.

Dalam hal ini, tumpuan utama perlu kembali semula kepada prinsip asal pendidik, iaitu ingin melahirkan generasi bijak pandai, berintegriti dan mempunyai kualiti insan serta gah dalam melestarikan bahasa Melayu.

Semoga trend ini mendapat jalan penyelesaian terbaik agar negara tidak ketandusan legasi guru Bahasa Melayu sekiranya guru senior mengambil keputusan untuk bersara lebih awal.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Antara Objek Langsung dengan Objek Tak Langsung

Untuk mendapatkan maklumat terkini, ikuti kami melalui Telegram

Objek ialah kata nama, frasa nama atau klausa komplemen yang menyusuli kata kerja transitif. Sila lihat contoh yang berikut:

1c.  Saya menyedari bahawa adik saya bersalah.

(Pelaku + kata kerja ekatransitif + objek langsung/tepat)

Dalam ayat 1a, kata nama kain ialah objek kepada kata kerja transitif melipat. Dalam ayat 1b, frasa nama kawan baiknya ialah objek kepada kata kerja transitif menolong. Dalam ayat 1c, klausa komplemen bahawa adik saya bersalah ialah objek kepada kata kerja transitif menyedari. Oleh sebab semua objek dalam kelompok ayat 1 merupakan benda, perkara atau orang yang menerima kesan tindakan secara langsung daripada kata transitif yang berkenaan, objek tersebut disebut objek langsung (direct objek) atau objek tepat.

Untuk menentukan objek langsung/tepat pada ayat 1a, kita boleh bertanya soalan Apakah yang dilipatnya? Bagi ayat 1b, kita boleh bertanya soalan Siapakah yang ditolongnya? Bagi ayat 1c, kita boleh bertanya soalan Apakah yang disedarinya?

Selain objek langsung atau objek tepat yang dikenakan kesan tindakan secara langsung oleh kata kerja transitif, ada objek tak langsung (indirect object) atau objek sipi yang merupakan orang atau pihak yang menerima objek langsung/tepat. Hal ini berkaitan dengan kata kerja dwitransitif yang diikuti oleh dua objek, iaitu objek langsung/tepat dan objek tak langsung/sipi. Sila lihat contoh yang berikut:

2a.  Dia menghadiahkan buku itu kepada adiknya.

(pelaku + KK ekatransitif + objek tepat + frasa keterangan)

(pelaku + KK dwitransitif + objek tak langsung/sipi + objek langsung/tepat)

Dalam ayat 2a, kata kerja ekatransitif menghadiahkan diikuti objek langsung/tepat buku itu dan frasa sendi nama kepada adiknya sebagai frasa keterangan. Hal ini dikatakan demikian kerana buku itu ialah objek yang berkaitan terus dengan kata kerja menghadiahkan. Dalam ayat 2b pula, kata kerja dwitransitif menghadiahi diikuti objek tak langsung/sipi adiknya yang merupakan penerima buku itu dan objek langsung/tepat buku itu. Untuk mengenal objek tak langsung/sipi dalam ayat 2b, kita boleh bertanya soalan, Siapakah yang dihadiahi buku itu? atau Kepada siapakah buku itu dihadiahkan?

3a.  Dia memasak gulai itu untuk ibunya.

Dalam ayat 3a, kata kerja ekatransitif memasak diikuti objek langsung/tepat gulai itu dan frasa sendi nama untuk ibunya sebagai frasa keterangan. Hal ini dikatakan demikian kerana gulai itu ialah objek yang berkaitan terus dengan kata kerja memasak. Dalam ayat 3b pula, kata kerja dwitransitif memasakkan diikuti objek tak langsung/sipi ibunya yang merupakan pihak yang diberi gulai itu dan objek langsung/tepat gulai itu. Untuk mengenal objek tak langsung/sipi dalam ayat 3b, kita boleh bertanya soalan Siapakah yang dimasakkan gulai itu? atau Untuk siapakah gulai itu dimasak?

Ayat ekatransitif dengan objek langsung/tepat dapat dipasifkan. Sila lihat contoh yang berikut:

(objek tepat + KK pasif + ((oleh)) + pelaku)

4c.  Bahawa adik saya bersalah saya sedari.

(objek tepat + pelaku + KK pasif tanpa awalan di-)

Dalam kelompok ayat pasif 4, objek langsung/tepat kain, kawan baiknya dan bahawa adik saya bersalah dikedepankan sebagai subjek terbitan ayat pasif. Dalam hal ini, ayat 4a dan 4b ialah ayat pasif jati dengan imbuhan pasif di-, manakala ayat 4c ialah ayat pasif semu mengikuti hukum aneksi persona.

Ayat dwitransitif boleh juga dipasifkan. Sila lihat contoh yang berikut:

5a.  Adiknya dihadiahi buku itu olehnya.

5b.  Adik saya dihadiahi buku itu oleh saya.

6b.  Ibu saya dimasakkan gulai oleh saya.

(objek tak langsung/sipi + KK pasif + objek langsung/tepat + oleh + pelaku)

Dalam kelompok ayat pasif jati 5, objek tak langsung/sipi adiknya atau adik saya dikedepankan sebagai subjek terbitan diikuti oleh kata kerja pasif dihadiahi, kata sendi nama oleh dan kata ganti nama diri orang ketiga -nya atau kata ganti nama diri orang pertama saya. Dalam hal ini, kata ganti nama diri orang pertama saya tidak berkaitan dengan hukum aneksi persona kerana kata saya mesti berada di hujung ayat. Dalam kelompok ayat pasif jati 6, objek tak langsung/sipi ibunya atau ibu saya dikedepankan sebagai subjek terbitan diikuti oleh kata kerja pasif dimasakkan, kata sendi nama oleh dan kata ganti nama diri orang ketiga -nya atau kata ganti nama diri orang pertama saya. Dalam hal ini, kata ganti nama diri orang pertama saya tidak berkaitan dengan hukum aneksi persona kerana kata saya mesti berada di hujung ayat.

Pengabaian hukum aneksi persona untuk kata ganti nama diri orang pertama saya dalam ayat pasif dwitransitif dibolehkan kerana hal yang sama juga berlaku pada kata kerja pasif dengan awalan ter-. Sila lihat contoh yang berikut:

7a.  Batu yang besar itu dapat saya angkat.

7b.  Batu yang besar itu terangkat oleh saya.

7c.  *Batu yang besar itu saya terangkat.

Dalam ayat 7b, hukum aneksi persona terpaksa diabaikan kerana sendi nama oleh dan kata ganti nama diri orang pertama saya mesti berada di hujung ayat.

Konsep objek langsung/tepat dan objek tak langsung/sipi merupakan konsep pinjaman daripada bahasa Inggeris. Oleh itu, penggunaan kedua-dua objek itu mirip penggunaannya dalam bahasa Inggeris. Sila lihat contoh yang berikut:

Objek langsung/tepat + Objek tak langsung/sipi

11b.  Her sister was given a book by her.